Masahkai nufeshenees SWAFF indhajehi vettunee keevve?\nމަސައްކަތް ނުފެށެނީސް ސުވާފް އިނދަޖެހި ވެއްޓުނީ ކީއްވެ؟\nޖިއްދާގައި ބޭއްވި ސުވާފުގެ ބައްދަލުވުމުގެ ތެރެއިން ---\nހުޅަނގާއި ދެކުނު އޭޝިއާގެ 14 ގައުމު ގޮވައިގެން ސައުދީ އަރަބިއްޔާ އިސްވެ އުފެއްދި، އޭޝިއާގެ ދެކުނާއި ހުޅަނގުގެ ފުޓްބޯޅަ ޖަމްއިއްޔާ، ސުވާފުގެ މަސައްކަތް ފަށައިގަތުމުން، އޭގައި ބައިވެރިވި ގަތުމުތަކުން ފެނުނީ ތަފާތު ރޫހެކެވެ.\nކޮންމެ ގައުމަކުންވެސް، އެ ގައުމެއްގެ ފުޓްބޯޅަ ކުރިއެރުވުމަށް ލިބޭ ބޮޑު ފުރުސަތަކަށް އެކަންވާނެ ކަމަށް ބުންޏެވެ. ސުވާފު ރަސްމީކޮށް ލޯންޗުކުރަން ބޭއްވި ހަރަކާތާއި ގުޅިގެން ދެއްކި ވީޑިއޯގައި، ރާއްޖޭގެ ފުޓްބޯޅަ އިދާރާގެ ރައީސް ބައްސާމް އަދީލް ޖަލީލުވެސް ވިދާޅުވީ، ސުވާފުގެ މެދުވެރިކޮށް ރާއްޖޭގެ ފުޓްބޯޅަ ތަރައްގީ ކުރަން ބޮޑު ފުރުސަތެއް ލިބިގެންދާނެ ކަމަށެވެ. ސުވާފުގެ ނައިބު ރައީސް ކަމަށް ރާއްޖޭގެ އޮލިމްޕކް ކޮމިޓީގެ ރައީސް މުހައްމަދު ޝަވީދު އިންތިހާބުވެވަޑައިގެންނެވި އެވެ.\nދެކުނު އޭޝިއާ ސަރަހައްދަށްވުރެ ވަރުގަދަ ޒޯންއެއްގައި، ވާދަ ކުރަން ކެތްމަދުވެފައި އޮތް ސަރަހައްދުގެ ބާރު އިންޑިއާވެސް ދިޔައީ، ސައުދީން ހުޅުވާލި ދޮރުން އިންޑިއާގެ ފުޓްބޯޅައަށް ބޮޑު ފުރުސަތަކަށް ވާނެ ކަމަށް ބުނަމުންނެވެ. ނަމަވެސް، ސުވާފު އިނދަޖެހި ބަލިކަށި ވެގެން ހިނގައްޖެ އެވެ. ގައުމު ތަކުގެ ހިޔާލު ކަފިކަފިވެ، ދެކުނުން ބައިވެރިވި ގައުމުތަކުން ސުވާފުން ވަކިވުމަށް ވާހަކަތައް ފެށި އެވެ. އަދި އެކަން ނިންމުމުގެ ކުރިން ކޮންމެ ގައުމެއްގެ ފުޓުބޯޅަ އިދާރާގެ އެކްސްކޯގައި މަޝްވަރާތައް ކުރުމަށް ކަނޑައެޅުނެވެ.\nސައުދީ އަރަބިއްޔާއިން އިސްވެ، ސުވާފު އުފެއްދި އެންމެ ބޮޑު ސަބަބަކީ ގަތަރާއި އިރާން އެކަހެރިކޮށް، ސައުދީގެ ނުފޫޒު ސަރަހައްދުގައި އިތުރު ކުރުމެވެ. ގަތަރަކީ ކުޅިވަރުގައި ހާއްސަކޮށް ފުޓްބޯޅައިގައި އޭޝިއާގެ މުހިންމު ބާރަކަށް ވަނީ ވެފަ އެވެ. މިދިޔަ އަހަރު ގަތަރުން ވަނީ ފުޓްބޯޅަ ކުރިއެރުވުމަށް ރާއްޖެވެސް ހިމެނޭ ގޮތަށް މި ސަރަހައްދުގެ ގައުމު ތަކާއެކު އެއްބަސްވުންތަކެއް ގާއިމު ކޮށްފަ އެވެ. ސައުދީން ބޭނުންވީ، ހުޅަނގާއި ދެކުނުގައި އޮތް ގަތަރުގެ ނުފޫޒަށްވުރެ ވަރުގަދަ ބާރެއް އުފެއްދުމެވެ.\nމެލޭޝިއާގައި މިދިޔަ މަހު ފަހު ކޮޅު ބޭއްވި އޭއެފްސީގެ ކޮންގްރެސްގެ ކުރިން، ދެކުނު އޭޝިއާގެ ގައުމުތަކުން ސުވާފުން ވަކިވާން މަޝްވަރާ ކުރިކަން އިއުލާން ކުރުމުން، އެންމެ ބޮޑު ނުތަނަވަސްކަމެއް ކުރިމަތިވާނެ އެއްބޭފުޅަކީ ސުވާފުގެ ރައީސް އާދިލް ބިން މުހައްމަދު އިއްޒަތު އެވެ. އޭނާ ވަނީ، އަންނަ އަހަރު ބާއްވާ އޭއެފްސީގެ އިންތިހާބުގައި އޭއެފްސީގެ ރައީސް ކަމަށް ވާދަ ކުރައްވާނެ ކަމަށް އިއުލާން ކުރައްވައިފަ އެވެ. ސުވާފު އުފެއްދި އަނެއް ސަބަބަކީ އެކަމަށް މަގު ކޮށުމެވެ. ފުޓްބޯޅަ ޕޮލިޓިކްސްގައި ސައުދީ އަރައްބިއްޔާގެ ނުފޫޒު އުފެއްދުމެވެ.\nސުވާފުގެ ރައީސް އާދިލް ބިން މުހައްމަދު އިއްޒަތު\nއޭއެފްސީގެ ކުރިއަށް އޮތް އިންތިހާބުގައި، މިހާރުގެ ރައީސް ބަހްރެއިންގެ ސަލްމާން ބިން އިބްރާހިމް އަލް ހަލަފީއާ ވާދަ ކުރައްވާނެ ކަަމަށް އޭނާވެސް ވަނީ އިއުލާން ކުރައްވައިފަ އެވެ. ވަރުގަދަ ބާރާއި ނުފޫޒު ބޭނުން ކޮށްގެން އޭނާއާ ވާދަ ކުރައްވަން އިއްޒަތު ތައްޔާރު ވުމަކީ ސަލްމާނަށް ޕާސަނަލީ ގަބޫލު ކުރެވޭނެ ކަމެއް ނޫނެވެ. އެހެންވެ، އޭއެފްސީގެ ތެރެއިން ސުވާފުގެ ބާރު ކަނޑުވާލަން ނުސީދާކޮށް އޭނާ މަސައްކަތް ކުރެއްވި އެވެ. ބައެއް މީޑިއާތަކުން ބުނާ ގޮތުގައި މެލޭޝިއާގައި އޮތް އޭއެފްސީ ކޮންގްރެސްގައި، ސުވާފު ބަލައިގަތުމާ މެދު މަޝްވަރާ ކުރުމަށް ހަމަޖެހިފައި އޮތް ކަމަށެވެ. ނަމަވެސް އޭގެ ކުރީ ދުވަހު ދެކުނު އޭޝިއާގެ ގައުމުތައް އެ ޖަމިއްޔާއިން ވަކިވާން އިއުލާން ކުރުމުން، އޭގެ ހައިއްސިއްޔަތު ގެއްލުނީ އެވެ.\nއަނެއް ސަބަބަކީ، ސުވާފުގައި ބައިވެރިވާ ގައުމުތަކާ މެދު އޭއެފްސީން ދެކޭ ގޮތް ބަދަލުވުމެވެ. ޝައިހް ސަލްމާން ދެވަނަ ދައުރަކަށް އިންތިހާބު ވެއްޖެނަމަ، ސުވާފުގައި ބައިވެރިވާ ގައުމުތަކާ މެދު އޭނާގެ ސަމާލުކަން ކުޑަ ވާނެ އެވެ. އެ ބިރުވެރިކަން އިންޑިއާ ފަދަ ފުޓްބޯޅާގައި ކުރިއަރަމުން ގައުމުތަކަށް ބޮޑުވި އެވެ. ޕާކިސްތާނުގެ ޓްރިބިއުން ނޫހުން ބުނެފައި ވަނީ، ސަލްމާން އަށް ކުރިމަތިވާ ޗެލެންޖުގައި، ބައިވެރިވާ ގައުމުތަކާ މެދު ނުސީދާ ފިޔަަވަޅުތަކެއް އަޅާނެ ކަމަށް ސަލްމާން އަންގަވާފައިވާ ކަމަށެވެ.\nސުވާފުން، ސައުދީ އަރަބިއްޔާގެ ޖިއްދާގައި ބޭއްވި ބައްދަލު ވުމުގައި، ކޮންމެ ގައުމަކަށް 500،000 ޑޮލަރު ދިނުމަށް ސައުދީން ހުށަހެޅި އެވެ. އަދި ބައްދަލުވުމުގައި ބައިވެރިވި ގައުމުތަކުގެ އިސްބޭފުޅުންނަށް އަގުބޮޑު ގަޑިވެސް ދިން ކަމުގެ ތުހުމަތު ސައުދީގެ މައްޗަށް އެބައޮތެވެ. އެ ބައްދަލުވުމުގައި ބައިވެރިވި އިންޑިއާގެ އޮފިޝަލަކު ބުނީ، ސުވާފުގެ ބައްދަލުވުން ނިމުމުގެ ކުރިން ކޮންމެ މެންބަރު ގައުމަކަށް ލިޔުމެއް ދިން ކަމަށާއި އަދި އޭގައި ސޮއި ކުރުމަށް އަންގާފައިވާ ކަމަށެވެ.\nޖިއްދާގައި ބޭއްވި ސުވާފުގެ ބައްދަލުވުމުގެ ތެރެއިން\n"އަހަރެމެން އޭގައި ސޮއި ކުރިން، ނަމަވެސް ސޮއި ކުރީ ޝަރުތަތަކާ އެކު، އަދި އެކަމާ ބެހޭގޮތުން ފަހު ނިންމުން ނިންމާނީ އަހަރެމެންގެ ފެޑްރޭޝަންތަކުގެ އެގްޒެކެޓިވް ކޮމިޓީން ކަމަށް އަހަރެމެން ބުނިން."\nސައުދީން ހިންގާ އިންސާނިއްޔަތާ ހިލާފު ޖަރީމާ ތަކަކީވެސް ސުވާފު ކިލަނބުވާން ދިމާވި ސަބަބެކެވެ. ޔަމަނުގައި ކުށެއް ނެތް އެތައް ބަޔަކު ސައުދީގެ އަސްކަރިއްޔާއިން ވަނީ މަރާފަ އެވެ. ތުރުކީގެ އިސްތަންބޫލުގައި ހުރި ސައުދީގެ ކޮންސިއުލޭޓަށް ދިޔަ ސައުދީ ނޫސްވެރިއެއް ކަމަށްވާ، ޖަމާލް ހާޝުގްޖީގެ މަރާ ގުޅިގެން ސައުދީއަށް އެމެނެސްޓީ އިންޓަނޭޝަނަލްގެ ޕްރެޝަރު ވަނީ ކުރިމަތި ވެފަ އެވެ. އަންނަ ޖަނަވަރީ މަހު ސައުދީގައި ކުޅުމަށް ހަމަޖެހިފައިވާ އިޓާލިއަން ސުޕަ ކަޕުގައި އޭސީ މިލާން އާއި ޔުވެންޓަސް ކުޅޭ މެޗު ސައުދީގައި ނުކުޅުމަށް އެމެނެސްޓީ އިންޓަނޭޝަނަލްއިން ވަނީ އެ ދެ ކުލަބުގެ ގާތުން އެދިފަ އެވެ. އޭސީ މިލާން އާއި ޔުވެންޓަސްއިން ސައުދީގައި މެޗު ނުކުޅެން ނިންމައިފިނަމަ އެއީ ސައުދީގެ މޫނުމަތި އިތުރަށް ހަޑިވެގެން ދިއުމެވެ.\nސައުދީގެ ނުފޫޒު އިތުރަށް ވަރުގަދަ ކުރުމަށް، ފީފާއާ ގުޅިގެން 25 ބިލިއަން ޑޮލަރުގެ އަގުހުރި ކުލަބު ވޯލްޑްކަޕު ބޭއްވުމަށް ސައުދީން ހުށަހެޅި އެވެ. ނަމަވެސް ފީފާގެ ހިޔާލު ބަދަލުވެއްޖެ އެވެ. ސައުދީން ހުށަހެޅި ޕްރަޕޯސަލްއާ ޔޫއެފްއާއިން ދެކޮޅު ހެދި އެވެ. ފީފާގެ ތެރޭގައި އެކަން ހިނގާގޮތެއް ނުވި އެވެ.\nމި އަހަރުގެ މެއި މަހު އުފެއްދި ސުވާފުގެ ކުރިމަގު މިހާރު އޮތީ ބަނަކޮށެވެ. ގައުމުތަކުން ނިންމާފާނެ ނިންމުމެއް ނޭނގެ އެވެ. އެފްއޭއެމްގެ ރައީސް ބައްސާމް ވިދާޅުވެފައި ވަނީ ސުވާފުން ވަކި ވާނީ ދެކޮޅު ބެލުމަށް ފަހުގައި ކަމަށެވެ. ނަމަވެސް، އޯލް އިންޑިއާގެ ފުޓްބޯޅަ ފެޑްރޭޝަންގެ ވެބްސައިޓްގައި ބުނެފައިވަނީ ސުވާފުން ވަކިވުމަށް ސާފުގައި ހިމެނޭ ހަތް ގައުމުން ނިންމާފައިވާ ކަމަށެވެ.\nފީފާއަށް މާޔަން ހުށަހެޅި މައްސަލައަށް ދުނިޔޭގެ ސަމާލުކަން\nއަށް އަހަރަށްފަހު އޭއެފްސީގެ މަގާމު ރާއްޖެއަށް ގެއްލިއްޖެ


Maduvvaree Dhaairaage bahusah suvaalu husha elhumuge furusathu hulhuvaalaifi\nމަޑުއްވަރީ ދާއިރާގެ ބަހުސަށް ސުވާލު ހުށައެޅުމުގެ ފުރުސަތު ހުޅުވާލައިފި\nމީދޫ ޓައިމްސް އިން އިންތިޒާމްކޮށްގެން މިމަހުގެ 29 ވަނަ ދުވަހު ބޭއްވުމަށް ހަމަޖެހިފައިވާ މަޑުއްވަރީ ދާއިރާގެ ކެންޑިޑޭޓުންގެ ބަހުސަށް ސުވާލު ހުށައެޅުމުގެ ފުރުސަތު އާންމުންނަށް ހުޅުވާލައިފިއެވެ.\nމީދޫ ޓައިމްސްއިން އާންމުކޮށްފައިވާ ގޮތުން ބަހުސަށް ސުވާލު ހުށައެޅުމުގެ ފުރުސަތު އާންމުންނަށް ހުުވާލަން ނިންމީ މިބަހުސަކީ އާންމުންނާ ވީހާވެސް ގާތުން ކެންޑިޑޭޓުންގެ ތަސައްވުރު ހާމަކޮށްދިނުމުގެ ބޭނުމުގައި ކުރިއަށްގެންދާ ބަހުސަކަށް ވާތީކަމަށެވެ.\nބަހުސަށް ސުވާލު ހުށައަޅުއްވަން ބޭނުންފުޅުވާ ފަރާތްތަކުން އެ ބޭފުޅަކު ބޭނުންފުޅުވާ ސުވާލެއް 7921921 ނަންބަރު ފޯނަށް އެސްއެމްއެސް ކުރައްވައިގެން ނުވަތަ info@meedhootimes.com އަށް މެއިލްކުރެއްވައިގެން ހުއެޅޭނެކަމަށް މީދޫ ޓައިމްސްއިން ހާމަކުރައްވައެވެ.\nބަހުސަށް ސުވާލު ހުށައެޅުމުގެ ސުންގަޑިއަކީ 19 މާރިޗު 2019ވާ އަންގާރަދުވަހުގެ ރޭ 22:00ކަމަށްވެސް މީދޫ ޓައިމްސްއިން މައުލޫމާތުދެއްވައެވެ.\nމީދޫ ޓައިމްސްއިން އިންތިޒާމްކޮށްގެން ކުރިއަށްގެންދާ މިބަހުސްގައި ރައްޔިތުންގެ މަޖިލީހުގެ އިންތިހާބުގައި މަޑުއްވަރީ ދާއިރާގެ ގޮނޑިއަށް ވާދަކުރައްވާ5ކެނޑިޑޭޓުންވެސް ބައިވެރިވެލައްވާނެއެވެ. ބަހުސް ކުރިއަށްދާނީ 29 މާރިޗު 2019 ވާ ހުކުރު ދުވަހުގެރޭ 9:00ގައި ރ. އަތޮޅު ތައުލީމީ މަރުކަޒުގެ ހޯލުގައެވެ.


Media dheke Hrithik Roshan annekkaa ves rulhi gadhavejje | Mihaaru\nޑިޝާ އަދި ރިތިކް: މީޑިއާތަކުން ފަތުރާ ވާހަކަތައް ވަނީ ދޮގުކޮށްފައި.\nމީޑިއާ ދެކެ ރިތިކް ރޯޝަން އަނެއްކާވެސް ރުޅިގަދަވެއްޖެ\n30 އޯގަސްޓް 2018 - 08:173comments\nރިތިކް ރޯޝަން މީޑިއާ ދެކެ އެންމެ ބޮޑަަށް ހިތްހަމަނުޖެހި ރަތަށް އެރި ދުވަސްވަރަކީ އޭނާ އާއި ބަތަލާ ކަންގަނާ ރަނާވަރު ލޯބީގެ މައްސަލަގަނޑެއްގައި ކޯޅުނު ދުވަސްވަރު އެވެ. އޭގެ ފަހުން އިހަކަށް ދުވަހު، ސަންޖޭ ލީލާ ބަންސާލީގެ ފިލްމެއް އޭނާ އަށް ހުށަހެޅުމުން އެ ފިލްމް ގަބޫލު ނުކޮށް، ބޮލާލައި ޖެހި ކަމަށް ބުނާ ވާހަކަތަކެއް މީޑިއާތަކުގައި ފެތުރުމުން އެ މައްސަލާގައި ވެސް ރިތިކް ރުޅި ގަދަވެގެން އުޅުނެވެ. މި ފަހަރު އަނެއްކާ ވެސް އޭނާ ހުރީ މީޑިއާ ދެކެ ނުރުހި، ރުޅިގަދަވެފަ އެވެ.\nނޫސްތަކުން ރިޕޯޓްކޮށްފައިވާ ގޮތުގައި ރިތިކް އާއި ޓައިގާ ޝްރޮފް އެކީގައި ކުޅޭ ސިދާތު އާނަންދް ޑައިރެކްޓްކުރާ ފިލްމްގެ ބަތަލާގެ ރޯލް ކުރިން ހުށަހެޅީ ޓައިގާގެ ލޯބިވެރިޔާ ޑިޝާ ޕަޓްނީއަށެވެ. އެކަމަކު އެ ފިލްމް ނުކުޅެ، ޒުވާން ބަތަލާ ފިލްމް ދޫކޮށްލީ ދިމާވާ ކޮންމެ ފަހަރެއްގައި ރިތިކް އޭނާ އަށް މައްލަވަކުރަން އުޅޭތީ އެކަމާ ހިތްހަމަނުޖެހިގެން ކަމަށް ބުނެފައިވެ އެވެ.\nއަދި ނަން އިއުލާންކޮށްފައި ނުވާ ޔާޝްރާޖް ފިލްމްސް (ވައިއާރްއެފް) ގެ އެ ފިލްމްގެ ބަތަލާއަކީ ވާނީ ކަޕޫރެވެ. އަދި ފިލްމް އޭނާ އަށް ހުށަހެޅީ ޑިޝާ ފިލްމް ދޫކޮށްލުމުން ކަމަށް ވެސް މީޑިއާތަކުން ބުންޏެވެ.\nރިތިކާއި ޓައިގާ، ސިދާތުއާ އެކު.\nމިކަމާ ގުޅިގެން ރިތިކް ރުޅިގަދަވެގެން ބައެއް ނޫސްތައް ޓެގްކޮށް ހިންދީ ބަހުންކޮށްފައިވާ ޓްވީޓްތަކެއްގައި ވަނީ ހަބަރެއް ފެތުރުމުގެ ކުރިން ކަމުގެ ހަގީގަތް ސާފުކުރަން ގޮވާލައިފަ އެވެ. އަދި ބައެއް ނޫސްތަކަށް އިޝާރާތްކޮށް ރިތިކް ބުނީ ބައެއް މީޑިއާތައް އަދިވެސް ތަސައްރަފު ނުފުދޭ ކަމަށެވެ.\nމި މައްސަލާގައި ޑިޝާ ވަނީ ޔާޝްރާޖްގެ އެއްވެސް ފިލްމެއް އޭނާ އަށް މިހާތަނަށް ހުށަނާޅާ ކަމަށް ބުނެފަ އެވެ. އަދި އޭނާއާ މިހާތަނަށް ދިމާވި ބޮލީވުޑްގެ އެކްޓަރުންގެ ތެރެއިން ރިތިކަކީ ވަރަށް ވެސް ރަނގަޅު މީޑިއާތަކުން އެ ބުނާ ކަހަލަ ކަމެއް ރިތިކްގެ ފަރާތުން ދިމާ ނުވާ ކަމަށް ޑިޝާ ބުންޏެވެ.\nއެ ދެ މީހުންނާ ބެހޭ ގޮތުން މީޑިއާތަކުގައި ފަތުރަމުންދާ ވާހަކަތަކުގައި އެއްވެސް ހަގީގަތެއް ނެތް ކަމަށް ބުންޏެވެ.\nއިތުރު ލިޔުންތައް ބޮލީވުޑް ރިތިކް ރޯޝަން ޔާޝްރާޖް ފިލްމްސް ޓައިގާ ޝްރޮފް


SunOnline: Thajuribaakaaru defender Benjo ves SUS ah\nޢަބްދުﷲ އައިމަން 26 Oct 2020, 20:03\nރާއްޖޭގެ ފުރަތަމަ ޑިވިޝަނަށް މިހާރު ކުޅެމުން އަންނަ އެންމެ ތަޖުރިބާކާރު އެއް ޑިފެންޑަރު ކަމަށްވާ އަބްދުﷲ ހަނީފް (ބެންޖޯ) ޓީސީ ސްޕޯޓްސް ކުލަބު ދޫކޮށް ފުރަތަމަ ޑިވިޝަނުގައި އަލަށް ވާދަކުރާ ސުޕަ ޔުނައިޓެޓް ސްޕޯޓްސްއާ ގުޅިއްޖެ އެވެ.\nމުހައްމަދު ނިޒާމް (ނިޒާމްބެ) ގެ ކޯޗު ކަމުގައި 2017 ވަނަ އަހަރުގެ ސީޒަނަށް ޓީސީއާ ގުޅުނު ބެންޖޯ ދެ އަހަރު ވަންދެން އެ ޓީމަށް ކުޅުމަށްފަހު މާޒިޔާއަށް ބަދަލުވީ މިދިޔަ އަހަރުގެ ކުރީކޮޅުއެވެ. އެހެން ނަމަވެސް އެއް ސީޒަނަށްފަހު ބެންޖޯ އެނބުރި ޓީސީއަށް އައިސްފައިވާ އިރު، އޭނާ ވަނީ އަނެއްކާވެސް ކުލަބު ބަދަލުކޮށްފަ އެވެ.\nމި އަހަރު އަލަށް ފުރަތަމަ ޑިވިޝަނުގައި ވާދަކުރާ ކްލަބް ސުޕަ ޔުނައިޓެޑް ސްޕޯޓްސް ގެ ކޯޗަކަށް ހަމަޖައްސާފައި ވަނީ ފުރަތަމަ ޑިވިޝަނާއި ގައުމީ ޓީމުތަކުގައި މަސައްކަތްކުރި ތަޖުރިބާކާރު ކޯޗު އަހުމަދު ނާޝިދު (ނާދު) އެވެ.\nބެންޖޯގެ އިތުރުން ވެސް ސަސްއިން މިހާތަނަށް ވަނީ ތަޖުރިބާކާރު އިތުރު ދެ ޑިފެންޑަރުން އެކުލަބަށް ގެންގޮސްފަ އެވެ. އެ ދެކުޅުންތެރިންނަކީ ޓީސީ ސްޕޯޓްސް ކްލަބުގެ ކެޕްޓަން ފައްރާހް އަހުމަދު (ފައްރަ)އާއި ރާއްޖޭގެައި މިވަގުތު ހުރި އެންމެ ތަޖުރިބާކާރު އެއް ޑިފެންޑަރު ޝާފިއު އަހުމަދު (ޝާފީ) އެވެ.


Najihun Faisaa Hoadhan Sarukaarun Visnan Fashaifi - Vaguthu\nކޮވިޑް ފައްސި މަދެއް ނުވޭ، އެޑްމިޓް ކުރަން ޖެހޭ އަދަދު މައްޗަށް -7ގަޑިއިރު ކުރިން\nނަޖިހުން ފައިސާ ހޯދަން ސަރުކާރުން ވިސްނަން ފަށައިފި\n1 އަހަރު ކުރިން ( ސެޕްޓެމްބަރު 5, 2019 )\nމާލޭގައި އެތައް ޓަނެއްގެ ނަޖިސް، ކޮންމެ ދުވަހަކު އުފެދޭ ކަމަށާއި، ނަޖިހުން ގޭސް އުފައްދާ، ފައިސާ ހޯދުމުގެ ވިސްނުން އެމްޑަބްލިއުއެސްސީ އާއި ސަރުކާރުން ގެންގުޅޭ ކަމަށް އެންވަޔަރަމަންޓް މިނިސްޓަރު ޑރ.ހުސެއިން ރަޝީދު ހަސަން މިއަދު ވިދާޅުވެއްޖެ އެވެ.\nކ.ތުލުސްދޫ އާއި ކ.ހިންމަފުށީގެ ނަރުދަމާގެ ނިޒާމު ނިންމުމަށް ފަހު، އޮޕަރޭޓްކުރަން ނުފެށި ލަސްވާތީ ތުލުސްދޫ ދާއިރާގެ މެމްބަރު އިބްރާހިމް ނަސީމް ކުރެއްވި ސުވާލަކަށް މިއަދުގެ މަޖިލިސް ޖަލްސާގައި ޖަވާބު ދެއްވަމުން ޑރ.ހުސެއިން ވިދާޅުވީ މިހާރު ނަޖިސް ބޭރުކުރަނީ ފަރުމައްޗަށް ކަމަށާއި އުކާލާ ނަޖިހަކީ އެނަރަބިކް ޑިޖެޝަން ޕްރޮސެސް ބޭނުންކޮށްފި ނަމަ، ގޭސް އުފައްދައި ފައިސާ ހޯދިދާނެ އެއްޗެއް ކަމަށެވެ.\n"ދާދި ފަހުން އަޅުގަނޑު ޗެކް ރިޕަބްލިކަށާއި އިޓަލީ އަށް ކުރި ދަތުރުގައި މިފަދަ ނިޒާމުތައް ހިނގާ ގޮތާއި އޭގެ ތަޖުރިބާ އަޅުގަނޑުމެން ޓެކްނިކަލް މީހުން ވަނީ ހޯދާފައި،" މިނިސްޓަރ ވިދާޅުވިއެވެ.\nމިނިސްޓަރ ހުސެއިން ވިދާޅުވީ އެހެން ގައުމުތަކުގައި އަމަލުކުރާ ގޮތް ނަމޫނާއަކަށް ބަލައިގެން އެފަދަ ކަންކަން ކުރުމުން، މާލެ އަށް ހައްލުތައް ލިބި ފަސޭހަވާނެ ކަމަށެވެ.\nރާއްޖޭގައި ގިނަ އަދަދަކަށް ކުނި އެބަހުރިކަން ފާހަގަ ކުރައްވައި މިނިސްޓަރ ހުސެއިން ވިދާޅުވީ މި މައްސަލަ ހައްލު ކުރުމަށް ރާއްޖެ ސާފުކުރުމުގެ ޕްރޮގްރާމެއް ރާވާފައިވާ ކަމަށެވެ. އަދި އެ ޕްރޮގްރާމް ހިންގުމަށް ރައީސް އޮފީހުން ހުއްދަ ދެއްވާފައިވާ ކަމަށް ވެސް މިނިސްޓަރު ވިދާޅުވި އެވެ.\nބައެއް ރަށްރަށުގައި ކުނިކޮށިތައް ހެދިފައި ވީނަމަވެސް މިހާރު ދިމާވެފައިވާ އެންމެ ބޮޑު މައްސަލައަކީ ކުނިކޮށިތައް ހުސްކުރެވޭނެ ގޮތެއް ނެތުމެވެ.\nކޮތަރާއި ބާޒާއި ބަކަމޫނާއެކު 100 އަށް ވުރެ ގިނަ ދޫނި ހިމާޔަތްކޮށްފި\nއެންވަޔަރަމަންޓް މިނިސްޓްރީން މަޝްރޫއަކަށް އާންމުންގެ ހިޔާލު ހޯދަނީ\nއިތުރު ހަތަރު ރަށެއްގައި ކުނި މެނޭޖްކުރާ މަރުކަޒެއް ގާއިމު ކުރަނީ\nސެޕްޓެމްބަރު 5, 2019 11:23\nމިވެސް އުޅޭ މީހެއް ދޯ ؟؟\nސެޕްޓެމްބަރު 5, 2019 11:40\nކޮންމެދުވަހަކު ނަޖިސްޓައްޕެއް ފޮނުވައިދީފާނަށް 500ރުފިޔާދނިކޮން އެކި ކެޓަގެރީ ތަކުގެ ނަޖިސް މިހާރުން ފަށައިގެން ތައްޔާރު ކުރަން މިފަށަނީ\nސެޕްޓެމްބަރު 5, 2019 11:42\nހީސްލާފަ އެވިއްކާގެން ލާރިހޯދަން އުޅެބަލަ ދެންކޮންމެސް ކަމެއް ކުރާނެދޯ މިވެރިން ލާރިހޯދަން\nސެޕްޓެމްބަރު 5, 2019 11:51\nބަރާބަރު ވާހަކައެއް! މޯދީމެން މޫނު ދޮންނަނީ އެއިންނޯ! އިންޑިޔާއަށް އެކްސްޕޯޓު ކުރެވޭނެ!\nސެޕްޓެމްބަރު 5, 2019 11:44\nބޭފުޅާ ލާސީވެސް އަނބިމީހާގާަތު ބުނެގެން ރައްކާކޮށްފަ ބަހައްޓައްޗޭ ވިއްކަން ސަރުކާރަށް\nސެޕްޓެމްބަރު 5, 2019 11:53\nދިވެހީންގެ ނަޖިހުގަ އޭތި އެނާޖީހަދަން ފީސިބަލް ވާވަރުގެ ކެލޮރިފިކް ވެލިއުއެއް ނެތް ކަމައް ކުރީން ހެދިފަ ހުރި ދިރާސާތަކުން ދައްކާ. އަދި މިއީ ދިވެހީން ކާބޮއެ އުޅޭތަކެއްޗާއި އެންވަޔަރަމެންޓަލް ފެކްޓަރސްގެ ސަބަބުން ކަމައް ރިސާޗްގައިވަނީ. މާލޭ ސަރަހައްދުން ދިވެހިން އުފައްދާ ނަޖިހުގަވެސް ފީސިބަލް މިންވަރަކައް ކެލޮރިފިކްވެލިޔޫ އެއް ނުހުރޭ.\nސެޕްޓެމްބަރު 5, 2019 11:57\nކޮންމެ ގެޔަކައް ނަޖިސް ދަޅެއް ސަރުކާރުން ދޭންވީ.. އޭރުން އެގެޔަކުން އުފައްދާ ނަޖިސްތައް ކޮންމެ ދުވަހަކު ކަލެކްޓުކޮއްގެން މަޖިލީހައް ގެންގޮސް މަޖިލީސް ރައީސްގެ މޭޒުމަތިން ޓެސްޓުކޮއްގެން ދެން ގެންދާނީ ސުޓެލްކޯގެ އިންޖީނުތަކައް ނަޖިހުން ހަކަތަނެރެން އަޅާން. އެއައްފަހު ހަކަތަތައް ފުޅިފުޅީގައި ބަންދުކޮއްގެން ބަނގްލާދޭޝް މީހުން ލައްވާ ހަކަތަތައް ގޭގެޔައް ވިއްކާނީ.\nއެހެންވީމާ ގުއިރޭންވީ ކޮތަޅަށްތޯ؟ އޭރުންތާ މާލެފޮނުވަން ފަސޭހަވާނީ. ޔަހޫދީ ވިސްނުންދޯ\nސެޕްޓެމްބަރު 5, 2019 12:39\nގުއިކޮތަޅެއް ކިތައް ރުފިޔާއަށްބާ؟ ފައްކާ؟\nސެޕްޓެމްބަރު 5, 2019 12:52\nސެޕްޓެމްބަރު 5, 2019 13:37\nމީނަ މީ ހައި ބީމްގަ ނޫނީ ކާރު ނުދުއްވޭ މީހެއް. އޭނައަށް ނުފެންނަނީޔޯ. ދެން ކީކުރަންވާ ދުއްވަނީ. ހައިބީމް އަޅުވައިގެން އަބަދު ދުއްވާތީ އޭނަ ކައިރީ އަހާލީމަ ދިން ޖަވާބު މީ\nސެޕްޓެމްބަރު 5, 2019 13:40\nއަނެއްކާ ކަންތަކާ ޖެހުނީ. ނަޖިހުން ގޭސް ބޭރުކުރިޔަސް ހެޔޮ. އަނެއްކާ ސަރުކާރަށް ނަޖިސް ގަންނަން ނަހަދާތި. އެހެންނޫނީ މިހާރު އުޅޭކުދިން ސަރުކާރަށް ނަޖިސް ވިއްކަން ޖެހޭނީ ފާހާނާ ތަށިމަތީ މީހާ އިންދަ ވަގަށް ނަގައިގެންވެސް ނަޖިސް ސަރުކާރަށް ގެންގޮސް ވިއްކާލަފަނެ.\nސެޕްޓެމްބަރު 5, 2019 13:43\nއިއުލާން ނަމްބަރ 2019/002\nސަރުކާރުން ނަޖިސް ބޭނުންވާތީ އަޅުގަނޑު ނަޖިސް ހޯސޭލް އަދި ރީޓެއިލް ކުރަން\nނަޖިސް ކިލޯއެއް 150ރ\nސެޕްޓެމްބަރު 5, 2019 13:59\nއެހެންވީމަ ގޭސް ވަރަށް އަގުހެޔޮ ވާންވާނެ. ޢަހަރުވެން ބަރާބަރަށް ރޯ މެޓީރިއަލްސް ޕްރޮވައިޑް ކޮށްދޭނަން\nސެޕްޓެމްބަރު 5, 2019 14:31\nތީގެ ނިޒާމެއް ގާއިމުކުރަންވީ ކޮންމެ މީހެއްގެ ފުއްކިބައިގަ. އޭރުންދެން ބަދިގެއަށްވަދެ އުނދުނަށް ހޮޅިގުޅާލައިގެން ކައްކާލެވޭނެތާ.\nސެޕްޓެމްބަރު 5, 2019 15:53\nއެރުން ހުންނާނީ ބޮލަށް ގުއި އަރާފައެއްނޫންތަ؟ އޭހެން ވެފައި ހުރި މީހެއްގެ ފޮޓޯ އެ ފެންނަނީވެސް!\nސެޕްޓެމްބަރު 5, 2019 18:54\nމާތް ކަލާކޯ.... ކުރީ ފަހަރު އުޅުއްވީ ކުއްޅަވަކާ ގަރުދިޔަ ވިއްކައިގެން ފައިސާ ހޯދަން. މިފަހަރު މިއުޅުއްވަނީ އޭއްޗިހި ކައިގެން ބާލާ ނަޖިސް ވިއްކައިގެން ފައިސާ ހޯދަން... ނޫނޭ ވާ ސާބަސް.\nސެޕްޓެމްބަރު 5, 2019 22:39\nކުރިން ގާފަރު ކައިރީ ޖެހި ބުރަފަތިތައް އަދިވެސް ނުހުއްޓޭ އެނބުރެންފެށި ގޮތަށް. މިހާރި ނަޖިސް ސަރިކާރުން ނަޖިސްކަރަންޓް.\nސެޕްޓެމްބަރު 17, 2019 23:01\nމިހާރު ނަޖިހުން ފައިސާހޯދޭކަން ޙުސެއިންރަޝީދަށް ނުއެގުނީތީ ވވ ދެރަ ތިފަދަމަޤާމެއްގައި ހުންނެވި މިނިސްޓަރަކަށް ނުއެގުނު ދެއްތޯ މިހާރު ނަޖިހުން ފައިސާ ލިބޭކަމެއް މާލޭގެ އެއްމެގެއެއްވެސް ގޭބިސީއެއްވެސް އެބަހުރިތޯ ސަރުކާރަށް ނަޖިސްނުވިއްކާ ރާއްޖެތެރޭގެ ކިތަށްރަށުގަތޯ ސަރުކާރަށް ނަޖިސްވިއްކަނީ އަޅެފަހެ އެފައިސާ ދަޢުލަތަށް ނުލިބެނީމަ މިނިސްޓަރަށް އެކަން އެނގިވަޑައިނުގެން މިއޮތީ


MIRA Ah Libunu Aamdhanee Varah Bodah Madhuvehje - Vaguthu\nމީރާ އަށް ލިބުނު އާމްދަނީ ވަރަށް ބޮޑަށް މަދުވެއްޖެ\nމިދިޔަ އޮގަސްޓުމަހު ދައުލަތުގެ ޓެކްސް އިދާރާ މީރާ އަށް ލިބުނު އާމްދަނީ މިދިޔަ އަހަރުގެ އޮގަސްޓް މަހާއި އަޅާބަލާއިރު 14 އިންސައްތަ ދަށްވެއްޖެ އެވެ.\nމީރާ އިން މިއަދު އާންމުކުރި އޮގަސްޓުމަހުގެ އާމްދަނީ ރިޕޯޓު ދައްކާގޮތުން މިދިޔަ މަހު 862.91 މިލިއަން ރުފިޔާ ލިބިފައިވެއެވެ. އޭގެ ތެރެއިން 30.9 މިލިއަން ޑޮލަރުން ލިބިފައިވެއެވެ.\nމީރާ އިން ބުނީ އާމްދަނީ ދަށްވެފައިވަނީ ބީޕީޓީ އަދި ޖީއެސްޓީ ދައްކަންޖްހޭ ގިނަ ފަރާތްތަކުން ޓެކްސް ދައްކާފައި ނުވާތިއްޔާއި ލޭންޑް އެކުއިޒިޝަން ކޮސްޓް އަދި ކޮންވެންޝަން ފީގެ ގޮތުގައި ލިބުނު އާމްދަނީ ދަށްވުމުގެ ސަބަބުން ކަމަށެވެ.\nމިދިޔަ އަހަރުގެ އޮގަސްޓް މަހާއި އަޅާބަލާއިރު މިއަހަރުގެ އޮގަސްޓް މަހު އެއާޕޯޓް ސާވިސް ޗާޖާއި، ގްރީން ޓެކްސް އަދި ރެމިޓަންސް ޓެކްސް ފިޔަވައި އެހެން ހުރިހާ ޓެކްސް އަކުން ލިބުނު އާމްދަނީ ވަނީ ދަށްވެފައެވެ. އަދި ޓެކްސް ފިޔަވައި އެހެނިހެން ގޮތްގޮތުން ލިބުނު އާމްދަނީ ވެސް ވަނީ ދަށަށް ގޮސްފައެވެ.\nމީރާގެ ތަފާސްހިސާބުތައް ދައްކާގޮތުން އެހެން މަސްތަކާއި އެއްފަދައިން އޮގަސްޓް މަހު ވެސް އެންމެ ބޮޑު އާމްދަނީއެއް ލިބިފައިވަނީ މުދަލާއި ހިދުމަތުގެ އަގުން ދައްކާ ޓެކްސް (ޖީއެސްޓީ) އިންނެވެ. ޖީއެސްޓީގެ ގޮތުގައި މިދިޔަ މަހު ދައުލަތަށް ވަނީ 481.7 މިލިއަން ރުފިޔާ އެވެ.\nދެވަނަ އަށް އެންމެ ބޮޑު އާމްދަނީއެއް ލިބުނީ ވިޔަފާރި ފައިދާއިން ނަގާ ބީޕީޓީ އިންނެވެ. ބީޕީޓީގެ ގޮތުގައި މިދިޔަމަހު 114.6 މިލިއަން ރުފިޔާ ލިބުނެވެ. ގްރީން ޓެކުހުގެ ގޮތުގައި ދައުލަތަށް މިދިޔަ މަހު 72 މިލިއަން ރުފިޔާ ވަނީ ލިބިފައެވެ.\nއޮގަސްޓް މަހު ލިބުނު އާމްދަނީ މަދުވި ނަމަވެސް ޖަނަވަރީ އިން ފެށިގެން އޮގަސްޓް މަސް ނިމުމާއި ހަމައަށް ލިބުނު އާމްދަނީ ވަނީ މިދިޔަ އަހަރުގެ އެމުއްދަތާއި އަޅާބަލާއިރު އިތުރުވެފައެވެ.\nމިއަހަރު މީރާ މެދުވެރިކޮށް ދައުލަތަށް ލިބޭނީ 8.9 ބިލިއަން ރުފިޔާކަމަށް ލަފާކޮށްފި\nފުރަބަންދުގައި ޖޫރިމަނާ ކުރި މީހުންގެ ތެރެއިން ފައިސާ ދެއްކީ މަދު ބައެއް\nމީރާއިން 570 މީހަކަށް ޖޫރިމަނާ މާފް ކޮށްދީފި


vnews - America ge naib raees Indonesia ge emme bodu miskithah ziyaarai kuravvaifi\nއެމެރިކާގެ ނާއިބް ރައީސް އިންޑޮނޭޝިޔާގެ އެންމެބޮޑު މިސްކިތަށް ޒިޔާރަތް ކުރައްވައިފި\nއެމެރިކާގެ ނާއިބް ރައީސް މައިކް ޕެންސް (ވ) ޖަކާޓާގައި ހުންނަ އެންމެ ބޮޑު މިސްކިތް، އިސްތިގްލާލް މިސްކިތަށް ޒިޔާރަތް ކުރެއްވުމުން އެ މިސްކިތުގެ އިސް އިމާމް ނަސަރުއްދީން އުމަރު މިސްކިތާބެހޭ މައުލޫމާތު ހިއްސާ ކުރައްވަނީ - ފޮޓޯ: އޭ.އެފް.ޕީ\nއިންޑޮނޭޝިޔާގައި ހުންނަ އެންމެ ބޮޑު މިސްކިތަށް އެމެރިކާގެ ނާއިބް ރައީސް މައިކް ޕެންސް މިއަދު ޒިޔާރަތް ކުރައްވައިފިއެވެ.\nމައިކް ޕެންސްގެ މިޒިޔާރަތަކީ، އެމެރިކާގެ ރައީސްކަމަށް ވަޑައިގަތުމަށް ކެމްޕެއިން ކުރެއްވުމުގައި ޑޮނަލްޑް ޓްރަމްޕް ދައްކަވާފައިވާ މުސްލިމުންނާ ދެކޮޅު ވާހަކަފުޅުތަކުގެ ސަބަބުން އެމެރިކާއާއި އިސްލާމީ ދުނިޔެއާ ދެމެދު އުފެދިފައިވާ ފާރުގަނޑުތަކަށް ފަރުވާއެއް ހޯއްދެވުން ކަމަށް މީޑިއާއިން ބުނެއެވެ. އަދި މުސްލިމުންގެ ނަފްރަތު އެމެރިކާއަށް އަމާޒުވެފައި ވުމުން، އެކަން ބަދަލުކޮށް މުސްލިމުންނާމެދު އެމެރިކާއިން ދެކޭގޮތް ބަދަލު ނުވާކަން ހާމަ ކުރެއްވުމަށް ކަމަށްވެސް މީޑިއާއިން ސިފަކުރެއެވެ.\nއިންޑޮނޭޝިޔާއަކީ ދުނިޔޭގެ ހަތަރުވަނައަށް އެންމެބޮޑު ގައުމެކެވެ. އަދި އެގައުމަކީ ދުނިޔޭގެ މުސްލިމުންގެ އާބާދީ އެންމެބޮޑު ގައުމުވެސް މެއެވެ.\nވެރިރަށް ޖަކާޓާގައި ހުންނަ އިސްތިގްލާލް މިސްކިތަކީ މުޅި އިންޑޮނޭޝިޔާގައިވެސް ހުންނަ އެންމެބޮޑު މިސްކިތެވެ. އަދި މިއީ މުޅި ދެކުނު އިރުމަތީ އޭޝިޔާގައިވެސް ހުރި އެންމެބޮޑު މިސްކިތެވެ.\nއިސްތިގްލާލް މިސްކިތަކީ އެއްފަހަރާ 200،000 މީހުންނަށް ނަމާދުކުރެވޭ މިސްކިތެކެވެ. އެތަނުގެ ހުދުކުލައިގެ ގުއްބު ޖަކާޓާގެ މަތިން ވަރަށް ދުރަށް ފެންނާން ހުރެއެވެ.\nމިސްކިތަށް ވެދެވަޑައިގެންނެވުމުގެ ކުރިން އެމެރިކާގެ ނާއިބް ރައީސް މައިކް ޕެންސް ވަނީ ބޫޓްކޮޅުވެސް ބާލުއްވާފައެވެ. މައިކް ޕެންސްއާއެކު މިސްކިތް ބައްލަވާލެއްވުމަށް ވަޑައިގެންނެވި އޭނާގެ އަނބިކަނބަލުންނާއި ދެ އަންހެން ދަރިކަނބަލުން މިސްކިތަށް ވެދެވަޑައިގެންނެވީ ބޮލުގެ އިސްތަށިގަނޑު ނިވާކޮށްގެންނެވެ.\nމިސްކިތުގެ އެތެރެއިން ވަށައިގެން ބައެއް ހިސާބުތަކުގައި ހިންގަވައި އެބޭފުޅުން މިސްކިތް ބައްލަވާލެއްވިއެވެ. އެބޭފުޅުންނާއެކު އިސްތިގްލާލް މިސްކިތުގެ އިސް އިމާމް ނަސަރުއްދީން އުމަރުވެސް ވަޑައިގެންނެވިއެވެ.\nމިސްކިތަށް ކުރެއްވި ޒިޔާރަތަށްފަހު އެމެރިކާގެ ނާއިބް ރައީސް ވަނީ، އިންޑޮނޭޝިޔާއިން ގެންގުޅޭ އިސްލާމްދީނުގެ މެދުމިނުގެ އުސޫލުތަކަށް ތައުރީފް ކުރައްވައި ވާހަކަފުޅު ދައްކަވާފައެވެ. އަދި އިންޑޮނޭޝިޔާއަކީ ކާމިޔާބު އިސްލާމީ ޑިމޮކްރަސީއެއް ކަމަށްވެސް ވިދާޅުވިއެވެ.


8 ގަޑި އިރަށް ވުރެއް ގިނައިރު "ޕްލޭންކް"ގައި އޮވެ ވޯލްޑް ރެކޯޑް ހަދައިފި | Jazeera\t8 ގަޑި އިރަށް ވުރެއް ގިނައިރު "ޕްލޭންކް"ގައި އޮވެ ވޯލްޑް ރެކޯޑް ހަދައިފި - Jazeera\nއައިމިނަތު ޔުމްނާ February 20, 2020 34 views0\nދުނިޔޭގަ އެންމެގިނަ ވަގުތު "ޕްލޭންކް ޕޮޒިޝަން"ގައި ހިފަހައްޓާލި މީހަކު ދުނިޔޭގެ ވޯލްޑް ރެކޯރޑް ފޮތުން ޖާގަ ހޯދައިފިއެވެ. "ލޯންގަސްޓް މޭލް އެބްޑޮމިނަލް ޕްލޭންކް" ގެ މަގާމް ގިނީސް ބުކް އޮފް ވޯލްޑް ރެކޯޑްސް ފޮތުން ހޯދާފައިވަނީ ޖޯޖް ހޫޑް ނަމަކަސް ކިއާ އުމުރުން 62 އަހަރުގެ ކުރީގެ ޔޫއެސް މެރިންއެކެވެ.\nމިމީހާ މިރެކޯޑް ގާއިމްކުރީ އޭނާގެ އާއިލާ އަދި އެކުވެރިން ކުރިމާތީގައެވެ. ޖޯޖް ރެކޯރޑް ހެދުމަސް ޕްލޭންކްގައި އޮތް ވަގުތު ހައިސްކޫލް ބޭންޑަކުން ވަނީ ޕްލޭންކުގެ ފުރަތަމަ5ގަޑައިރު މިއުޒިކް ކުޅެދީފައެވެ.\nޖޯޖް މިރެކޯޑް ގާއިމްކުރީ 8 ގަޑިއިރާ 15 މިނެޓް 15 ސިކުންތު ޕްލޭންކް ޕޮޒިޝަންގައި އޮވެގެންނެވެ. ޖޯޖްވަނީ މީގެކުރިން މިރެކޯޑް ގާއިމު ކޮށްފައިވާ ޗައިނާގެ ޕޮލިސް އޮފިސަރު މާއޯ ވެއަރޑޮންގ ގެ 14 މިނެޓުގެ ރެކޯޑު މުގުރާލާފައެވެ.\n2019 ވަނަ އަހަރު ކެނެޑާގެ ރައްޔިތެއްކަމުގައިވާ ޑާނާ ގްލޯވަކާވަނީ4ގަޑިއިރު 19 މިނެޓް 55 ސިކުންތު ޕްލޭންކްގައިއޮވެ އަންހެނުންގެ ކެޓަގަރީގެ ރެކޯޑް ހާސިލްކޮށްފައެވެ.


Script Kiyumah Fahu Noonee Film eh Gai Masaikaiy Kuran Ehbaheh Nuvaanan: Aamir\n26 ޑިސެންބަރ 20180ކޮމެންޓް\nސްކްރިޕްޓް ނުކިޔައި ފިލްމެއްގައި މަސައްކަތް ނުކުރާނަން: އާމިރު\nސްކްރިޕްޓަށް ބެލުމަށް ފަހު ނޫނީ ފިލްމެއްގައި މަސައްކަތް ކުރަން އެއްބަސް ނުވާކަމަށް ބޮލީވުޑުގެ ކާމިޔާބު ތަރި، އާމިރު ހާނު ބުނެފި އެވެ.\nއުމުރުން 53 އަހަރުގެ އާމިރު ބުނީ، ފިލްމެއްގައި ސޮއި ކުރުމުގެ ކުރިން އެފިލްމެއްގެ ސްޓޯރީ ނުވަތަ ސްކްރިޕްޓު ވަރަށް ރަނގަޅަށް ކިޔާ ކަމަށެވެ. އެގޮތުން ސްކްރިޕްޓު ކިއުމުގެ މުހިއްމުކަން ފާހަގަކޮށް އާމިރު ބުނީ، އެ ސްޓޯރީއެއްގެ އަސްލު ކިޔުމުން ފިލްމުގައި އެކްޓު ކުރުމަށް ފަސޭހަ ވެގެންދާނެ ކަމަށެވެ.\nބޮލީވުޑުގެ ފަންސާހަށް ވުރެ ގިނަ ފިލްމުގައި މަސައްކަތް ކޮށްފައިވާ އާމިރު ވަނީ އިންޑިއަން ސިނަމާގައި އެންމެ ބޮޑު ކާމިޔާބީއެއް ލިބިގެންދިޔަ ފިލްމުތަކުގައި އެކްޓުކޮށްފައެވެ. އެގޮތުން "ޕީކޭ" އާއި "3 އިޑިއޮޓްސް" އަދި "ދޫމް" ގެ އިތުރުން "ފަނާ" އާއި "އަންދާޒް އަޕްނާ އަޕްނާ" ފަދަ ފިލްމުތައް ހިމެނެއެވެ.\nއާމިރުގެ ފިލްމުތަކަށް ބޮކްސް އޮފީހުން ބޮޑު ކާމިޔާބެއް ލިބެމުން އައި ނަމަވެސް މިއަހަރަކީ އޭނާއަށް މާކާމިޔާބު އަހަރަކަށް ނުވިއެވެ. އެގޮތުން އާމިރު ލީޑުން ފެނިގެންދާ ފިލްމު "ތަގްސް އޮފް ހިންދޯސްތާން" އަށް ހީކުރިވަރުގެ ތަރުހީބެއް ނުލިބެއެވެ. އަދި ފިލްމު އެޅިވިތާ މާ ގިނަ ދުވަސްތަކެއް ނުވަނީސް ފިލްމުގެ އެކި ބައިތައް ލީކުވިއެވެ.\nބޮލީވުޑް މުނިފޫހިފިލުވުން އާމިރު ހާން


Kuda Ibbe aai Ashfage "Gunamun mindhaa" | Mihaaru\nކުޑަ އިއްބެ އާއި އަޝްފާގެ އަޑުން "ގުނަމުން މިދާ"\n18 ޖުލައި 2020 - 08:174comments\nލޯބީގެ މަޑުމައިތިރި ލަވައެއް އަޑުހައިލަން ބޭނުން ނަމަ "ގުނަމުން މިދާ" އަކީ އެންމެ ރަނގަޅު އެއް ލަވަ އެވެ. އަޑުގެ ވެރިންނަކީ މީގެ ކުރިން ވެސް ރީތި ޑުއެޓްތަކެއް ގެނެސްދީފައިވާ އިބްރާހީމް ޒައިދު އަލީ (ކުޑަ އިއްބެ) އާއި މަރިޔަމް އަޝްފާ އެވެ.\nކުޑަ އިއްބެ މި ލަވައިގެ މިއުޒިކް ވެސް ހަދާފައިވާ އިރު ލަވައިގެ ޅެން ލިޔުނީ ހުސައިނެވެ.\nޔޫޓިއުބުން މިހާރު އަޑު އަހައިލައިވޭ ގޮތަށް އާންމުންނަށް ދިން ލަވަައާ ބެހޭ ގޮތުން އިއްބެ ބުނީ "ގުނަމުން މިދާ" އަކީ ކަޕްލްއެއްގެ އެދުމަކަށް ހެދި ލަވައެއް ކަމަށެވެ.\n"އެހެންވީމާ ލަވައިގައި އަސްލު ހުންނާނީ އެ މީހުންގެ އިހުސާސްތައް. އެކަމަކު ލޯބީގެ ލަވަތަކަށް ލޯބިކުރާ މީހުންނަށް ލަވަ ހަމަ ވަރަށް ކަމުދާ ގޮތަށް އިންނާނީ،" އޭނާ ބުންޏެވެ.\nއިއްބެ ބުނީ ލޯބީގެ ލަވައެއް މި ނެރުނީ ވެސް ވަރަށް ގިނަ ދުވަސްތަކެއް ފަހުން ކަމަށެވެ. އަދި އަޝްފާ އާއި ދެ މީހުންގެ އަޑުން ގެނެސްދިން ލަވައާ ދޭތެރޭ ވަރަށް ހިތްހަމަޖެހޭ ކަމަށް ބުންޏެވެ. މިހާތަނަށް ލަވަ އަޑުއެހި މީހުންގެ ފަރާތުން ވެސް ވަރަށް ރަނގަޅު ފީޑްބެކްތައް ލިބިފައިވާ ކަމަށް އިއްބެ ބުންޏެވެ.\nމިއީ އިއްބެގެ ސްޓޫޑިއޯ ޓޮނިކް ލައިވްގެ ތައްގަނޑުގައި ނެރުނު ލަވައެވެ.\nމިދިޔަ ކުޑަ އީދާ ދިމާކޮށް އެ ސްޓޫޑިިއޯ އިން ގިނަ ފަންނާނުންތަކެއް ބައިވެރިކޮށްގެން "އީދު މުބާރިކް" ގެ ނަމުގައި ވެސް ލަވައެއް ގެނެސްދީފައިވެ އެވެ. އެ ލަވައިގެ ޅެން ހަދާފައި ވަނީ އާދަމް ނަސީރު އިބްރާހީމެވެ.


SunOnline: Majlis inthihaabah vure bodu kaamiyaabeh Council inthihabu gai hoadhaanan: Raees\nމަޖިލިސް އިންތިހާބަށް ވުރެ ބޮޑު ކާމިޔާބެއް ކައުންސިލް އިންތިހާބުގައި ހޯދާނަން: ރައީސް\nމުހައްމަދު އައުޒަމް 15 Feb 2020, 11:16\nކައުންސިލް އިންތިހާބަށް ޕޯސްޓަރު ހަރުކުރުމަށް މިއަދު ހެނދުނު ބޭއްވި ރަސްމިއްޔާތުގެ ތެރެއިން--- ފޮޓޯ: އެމްޑީޕީ\nމިދިޔަ އަހަރު ބޭއްވި މަޖިލިސް އިންތިހާބަށް ވުރެ ބޮޑު ކާމިޔާބެއް ކުރިއަށް އޮތް ކައުންސިލް އިންތިހާބުގައި އެމްޑީޕީން ހޯދާނެ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nކައުންސިލް އިންތިހާބަށް ޕޯސްޓަރު ހަރުކުރުމަށް މިއަދު ހެނދުނު ބޭއްވި ރަސްމިއްޔާތުގައި ރައީސް ސޯލިހް ވިދާޅުވީ ނިމިގެން ދިޔަ މަޖިލިސް އިންތިހާބުގައި ރައްޔިތުން ދެއްކި ނަތީޖާއާ އެއް މިސްރާބެއްގައި ރައްޔިތުން އަދިވެސް އެބަތިބި ކަމަށެވެ.\n"އެހެންކަމުން އަޅުގަނޑަށް ގަބޫލު ކުރެވެނީ އެއަށް ވުރެ ބޮޑުކޮށް އިންތިހާބު ކާމިޔާބު ކުރެވޭނެ ކަމަށް،" ރައިސް ވިދާޅުވި އެވެ.\nނިމިގެން ދިޔަ މަޖިލިސް އިންތިހާބުގައި އެމްޑީޕީން 65 ގޮނޑި ކާމިޔާބުކޮށް މަޖިލީހުގެ ސުޕަމެޖޯރިޓީ އެޕާޓީއިން ވަނީ ނަގައިފަ އެވެ.\nމިފަހަރުގެ ކައުންސިލް އިންތިހާބުގައި އެމްޑީޕީން ކެމްޕޭން ޝިއާރެއްގެ ގޮތުގައި ބޭނުންކުރަނީ " ރަށްވެހި ފަތިސް" އެވެ.\nމިއަދުގެ ރަސްމިއްޔާތުގައި މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ ކައުންސިލްތަކުގެ އާ ގާނޫނު ފާސްވެ ކައުންސިލްތަކަށް ބާރާއި ބޮޑު ބަޖެޓް ލިބުމާ އެކު ކައުންސިލްތައް މަސައްކަތް ކުރާގޮތް ވަރަށް ބޮޑަށް ތަފާތުވެގެން ދާނެ ކަމަށެވެ. އަދި އޭގެ ހެޔޮ ނަތީޖާ ފެންނާނެ ކަމަށް ރައީސް ވިދާޅުވި އެވެ.\n"އަޅުގަނޑުމެންނަށް އިރާދަކުރެއްވިއްޔާ އެބައޮތް ކައުންސިލް އިންތިހާބުގެ ބޮޑު ނަތީޖާއެއް އެމްޑީޕީ ބޮޑުތަނުން ކާމިޔާބުކުރާނެ،" ރައީސް ނަޝީދު ވިދާޅުވި އެވެ.\nދެ ރައީސުން ބައިވެރިވިގެން މިއަދު ހެނދުނު ބޭއްވީ ޕޯސްޓަރު ހަރުކުރުމުގެ ހަރަކާތުގައި އެންމެ ފުރަތަމަ ޕޯސްޓަރު ހަރުކުރީ އެމްޑީޕީ ހަރުގޭގަ އެވެ. އަދި ދެ ރައީސުން ހިންގަވާފައި މަޖީދީ މަގުން ވަޑައިގެން ބައެއް ގޭގެ ފާރުގައި ޕޯސްޓަރު ހަރުކުރެއްވި އެވެ. ދެ ރައީސުން ބައިވެރިވެގެން މުޅި މާލޭގެ އެކި ތަންތަނުގައި މިއަދު ޕޯސްޓަރު ހަރުކުރަން ވަނީ ނިންމައިފަ އެވެ.\n"ޖަލްސާގައި މީހުން މަދަސް މާލޭގެ 19 ގޮނޑި އެމްޑީޕީ ނަގާނެ"\n"ރަށްވެހި ފަތިސް އަލިވިލޭނީ އަނެއް ދިވެހިރާއްޖެއަށް"\nނަޝީދުގެ ވަރުގަދަ ބަހުގެ ހަމަލާތަކެއް ޕީޕީއެމާއި މުއިއްޒަށް


Raees ge dhathurufulhaa eku Fehendhoo ge rayyithunge unmeedhuthah aa vejje\nރައީސް ސޯލިހު، ބ. ފެހެންދޫއަށް ވަޑައިގެންނެވުން--\nރައީސްގެ ދަތުރުފުޅާއެކު ފެހެންދޫ ރައްޔިތުންގެ އުއްމީދުތައް އާ ވެއްޖެ\nކުދި އާބާދީތައް އޮންނަ ރަށްރަށަކީ ކޮންމެ ސަރުކާރަކުން ވެސް އެންމެ ބޮޑަށް އިހުމާލުވާ ރަށްރަށެވެ. އާބާދީގައި އެންމެ 303 މީހުން އުޅޭ ބ. ފެހެންދޫގެ ރައްޔިތުން އުފަލު ފޮޅިފައި މިއަދު ތިބީ 40 އަހަރަށް ފަހު ރާއްޖޭގެ ރައީސަކު އެރަށަށް ވަޑައިގެންނެވުމުންނެވެ. އެ ރައްޔިތުން އެއަށް ވުރެ ބޮޑަށް އުފާވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އެމީހުންނަށް ދެއްވި އުއްމީދުގެ ސަބަބުންނެވެ.\nފެހެންދޫ ކައުންސިލަރުންނާއި އެރަށުގެ އިސްވެރިންނާއެކު ރައީސް ބޭއްވެވި ބައްދަލުވުމުގައި ވަނީ އެ ރަށަށް ގިނަ ހެޔޮ ބަދަލުތަކެއް ގެނެސްދެއްވުމަށް ވައުދުވެވަޑައިގެންފަ އެވެ. އެ ރަށު ރައްޔިތުންގެ ހުރިހާ ކަންބޮޑުވުމެއް ރައީސް ވަނީ އައްސަވާފަ އެވެ. އެމަނިކުފާނު މިއަދު މާލެ ވަޑައިގެންނެވީ އެރަށު ރައްޔިތުންގެ ގިނަ ކަންބޮޑުވުންތައް ހައްލުކުރުމަށް ސަރުކާރުން މަސައްކަތް ކުރައްވަމުން ގެންދަވާ ކަމުގެ އުފާވެރި ހަބަރު ދެއްވާފަ އެވެ.\nރައީސް ސޯލިހު ފެހެންދޫއަށް ކޮށްދެއްވާނެ ކަމަށް ވިދާޅުވި ކަންކަން:\nސްކޫލު ކުދިންނަށް ފެރީއެއް ހަމަޖައްސައިދިނުން\nއާބާދީ ކުޑަވުމުގެ ސަބަބުން 2008 ވަނަ އަހަރުން ފެށިގެން ފެހެންދޫ ސްކޫލު ބަންދުކޮށްފައި ވާއިރު އެރަށު ކިޔަވާ ކުދިން މިހާރު ކިޔަވަން ދަނީ އެރަށާއި އެއް ފަޅެއްގައި އޮންނަ ގޮއިދޫ ސްކޫލަށެވެ. ކުޑަ ޑިންގީއެއްގައި ކުރާ އެ ފަސް މިނެޓުގެ ދަތުރުގައި ގިނަ ތަކުލީފުތަކެއް އުފުލަން ޖެހެއެވެ. ކަނޑު ގަދަ ވެއްޖެ ނަމަ ތެމި ފޯވެގެން އެކުދިން ކިޔަވަން ދާން ޖެހޭ މައްސަލަ ރައީސްގެ ސަމާލުކަމަށް ގެނައުމާއެކު އެކަން ހައްލުކޮށްދެއްވާނެ ކަމަށް ވިދާޅުވި އެވެ.\n- ފެހެންދޫ ކުދިން ސްކޫލަށް ދަނީ\nއިންޑިއާ ސަރުކާރުން ރާއްޖެ އަށް ދީފައިވާ 106 މިލިއަން ރުފިޔާގެ ހިލޭ އެހީގެ ތެރެއިން ފެހެންދޫ ސްކޫލްގެ ކުދިންނަށް ރަނގަޅު ފެންވަރުގެ ފެރީއެއް ހަމަޖެއްސުމަށް 1.5 މިލިއަން ރުފިޔާ ސަރުކާރުން ވަނީ ކަނޑައަޅާފަ އެވެ. އަދި މިއަދު ވަނީ، އެ ސްކޫލު ކުދިން ސްކޫލަށް ދިއުމަށް ބޭނުންވާ ހާއްސަ ފެރީ ބަނުމަށް ބިޑަށް ވެސް ހުޅުވާލާފަ އެވެ.\nގޮއިދޫ އާއި ފެހެންދޫ ކޯޒްވޭއަކުން ގުޅާލަނީ\nގޮއިދޫ އާއި ފެހެންދޫ ކޯޒްވޭއަކުން ގުޅުވާލުމަށް ފެހެންދޫ ކައުންސިލުން ސަރުކާރުގައި އެދިފައިވާތާ ދެ މަސް ފަހުން އެކަން އަންނަ އަހަރުގެ ބަޖެޓުގައި ހިމަނައި ދެއްވާނެ ކަމުގެ އުފާވެރި ހަބަރު ރައީސް ވަނީ ދެއްވާފަ އެވެ.\nބަނދަރުގެ ދަތިކަމަށް ވަރަށް އަވަހަށް ހައްލެއް ލިބޭނެ\nފެހެންދޫގައި މިއަދާއި ހަމައަށް ވެސް ބަނދަރެއް ތަރައްގީ ކުރެވިފައެއް ނުވެއެވެ. އެގޮތުން ލަފާ ފުރުމަށް ފާލަމެއް އޮންނައިރު އެ މައްސަލައަށް ހައްލެއް ހޯދައިދިނުމަށް އެރަށުގައި ބަނދަރެއް ތަރައްގީ ކުރުމަށް އެމްޓީސީސީއާ ހަވާލުކޮށްފައިވާކަން ރައީސް ސޯލިހު ވަނީ އިއްޔެގެ ބައްދަލުވުމުގައި އިއުލާނުކުރައްވާފަ އެވެ.\nއެގޮތުން މީގެ ދެމަހެއްހާ ދުވަސް ފަހުން ބަނދަރުގެ އަމަލީ މަސައްކަތް ފަށައި އަންނަ އޮގަސްޓު މަހުގެ ތެރޭގައި ބަނދަރުގެ މަސައްކަތް އެއްކޮށް ނިންމުމަށް ފަހު ހުޅުވޭނެ ކަމަށް ވެސް ރައީސް ވިދާޅުވި އެވެ.\nމިސްކިތެއް ތަރައްގީ ކުރުން\nދެހާސް ހަތް ވަނަ އަހަރު ފެހެންދޫ ހުކުރު މިސްކިތުގެ ގޯތި ތެރެއިން ގަބުރު ފެނިފައިވާތީ މިސްކިތް ވަނީ ބަންދުކުރެވިފަ އެވެ. އެއާއެކު މިއަދާއި ހަމައަށް ވެސް އެރަށު ރައްޔިތުން ނަމާދު ކުރަމުން އައިސްފައި ވަނީ ވަގުތީ މިސްކިތެއްގަ އެވެ.\nއެހެންވެ، ކައިރި މުސްތަގުބަލެއްގައި އެރަށުގައި މިސްކިތެއް ތަރައްގީކޮށްދެއްވާނެ ކަމަށް ރައީސް ވަނީ ވިދާޅުވެފަ އެވެ.\nފެނާއި ނަރުދަމާ އަދި ކަރަންޓުގެ މައްސަލައަށް ވެސް ހައްލެއް ގެނެސްދެއްވާނެ\nއެރަށަކީ ފެން ތަގައްޔަރުވުމުގެ މައްސަލަ ވެސް ކުރިމަވެފައިވާ ރަށެކެވެ. ރައީސާއެކު ބ. އަތޮޅަށް ވަޑައިގެންނެވި ފެނަކައިގެ މެނޭޖިން ޑިރެކްޓަރު އަހްމަދު ސައީދު ވަނީ ފެނާއި ނަރުދަމާގެ މައްސަލައަށް ވެސް ވަރަށް އަވަހަށް ހައްލެއް ގެނެސްދެއްވާނެ ކަމަށް ވިދާޅުވެފަ އެވެ. އަދި އެރަށުގެ ކަރަންޓުގެ މައްސަލަ ހައްލުކުރުމަށް ވަރަށް އަވަހަށް ރަށަށް ޖަނަރޭޓަރެއް ވެސް ފޮނުވޭނެ ކަމަށް ވިދާޅުވި އެވެ.\nއެމްބިއުލާންސެއް ހޯދައިދީ، ޑޮކްޓަރުންނާއި ނަރުހުން ތިބުމަށް ހާއްސަ އިންތިޒާމުތައް ހަމަޖެއްސޭނެ\nފެހެންދޫ ސިއްހީ މަރުކަޒަކީ އަށް ގަޑިއިރު ހިދުމަތްދެމުން އަންނަ މަރުކަޒެކެވެ. ބަލި މީހުން ސިއްހީ މަރުކަޒަށް ގެންދިއުމަށް އެމްބިއުލާންސެއް ނޯންނާތީ އެކަމުގެ ދަތިތައް ވެސް ރައްޔިތުންނަށް ކުރިމަތިވެ އެވެ. އެހެންވެ، އެކަމަށް ވަރަށް އަވަހަށް ހައްލެއް ހޯއްދަވައިދެއްވާނެ ކަމަށް އެ ދަތުރުފުޅުގައި ބައިވެރިވެވަޑައިގެންނެވި ހެލްތު މިނިސްޓަރު އަބްދުﷲ އަމީން ވިދާޅުވި އެވެ.\nއޭގެ އިތުރުން ޑޮކްޓަރުންނާއި ނަރުހުން ތިބުމަށް ވެސް އެރަށުގައި ހާއްސަ އިންތިޒާމެއް ނެތެވެ. އެހެންވެ، އެމީހުން ތިބުމަށް ދެ ކޮޓަރީގެ އެޕާޓްމަންޓެއް ވެސް ތަރައްގީ ކޮށްދެއްވާނެ ކަމަށް އަމީން ވިދާޅުވި އެވެ.\nއިއްޔެ ފެހެންދޫ އަށް ރައީސް ވަޑައިގެން ގިނަ ކަންތައްތަކެއް ކޮށްދެއްވާނެ ކަމަށް ރައްޔިތުންނަށް ވައުދުވެވަޑައިގެންނެވި އިރު އިއްޔެއަކީ ރަށުގެ ރައްޔިތުންނަށް ވަރަށް ހާއްސަ ދުވަހެކެވެ. އެއީ 1979 ވަނަ އަހަރު އޭރުގެ ރައީސް މައުމޫނު އަބްދުލްގައްޔޫމް އެރަށަށް ވަޑައިގެންވި ފަހުން ރާއްޖޭގެ ރައީސަކު އެރަށަށް ވަޑައިގެންނެވި ފުރަތަމަ ފަހަރު ކަމުންނެވެ. އާބާދީ ކުދި ރަށްތަކަށް ސަރުކާރުތަކުން ވަރަށް ބޮޑަށް އިހުމާލުވެފައި ވާއިރު ރައީސް ސޯލިހު އެރަށަށް ވަޑައިގެންނެވީތީ އެރަށު ކައުންސިލުގެ ރައީސް ވަނީ ޝުކުރު އަދާ ކުރައްވާފަ އެވެ.\n"ސާޅީސް އަހަރަށް ފަހު މިރަށަށް ރައީސްއަކު ވަޑައިގެންވީތީ އެންމެން ވެސް ތިބީ އުފަލުން. ރައީސަށް މަރުހަބާ ދެންނެވުމަށް މުޅި ރަށް ޒީނަތްތެރި ކުރުމުގަ ވެސް ރައްޔިތުން ނިކުތް. އެކަމަކު ބައެއް މީހުންގެ ކަންބޮޑުވުމެއް އެއީ އެހާ ދުވަސްވަރުކޮށްފަ ރައީސަކު ވަޑައިގެން ރައްޔިތުންނާ މުހާތަބުކޮށް އެއްޗެއް ނުދެންނެވުން،" ނަސީމް ވިދާޅުވި އެވެ.\nރަށަށް އެންމެ ބޮޑަށް ބޭނުންވާ ކަންކަން ކޮށްދެއްވާނެ ކަމަށް ރައީސް ވިދާޅުވެފައި ވާތީ އުއްމީދަކީ އެ މަސައްކަތްތައް ނިމި އެ ހިދުމަތްތައް ރަށުގެ ރައްޔިތުންނަށް ލިބުންކަން ކަމަށް އޭނާ ފާހަގަކުރެއްވި އެވެ.\nބ. ފެހެންދޫ ރައީސް އޮފީސް


Covid-19: Filaigen Ulhey2Meehun Adhives Nufeney - Vaguthu\nކޮވިޑް-19: ފިލައިގެން އުޅޭ ދެ މީހުން އަދިވެސް ނުފެނޭ\n1 ހަފްތާ ކުރިން ( މެއި 18, 2020 )\nމާލެއިން ކޮވިޑް-19 އަށް ފައްސިވި މީހުންގެ ތެރެއިން ފިލައިގެން އުޅުނު މީހުންގެ ތެރެއިން ދެ މީހަކު އަދިވެސް ނުފެންނަ ކަމަށް ކޮވިޑް-19 ގެ ތަރުޖަމާން މުހައްމަދު މަބްރޫކް އަޒީޒް ވިދާޅުވެއްޖެއެވެ.\nދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މަބްރޫކް ވިދާޅުވީ އެ ދެ މީހުން ހޯދުމުގެ މަސައްކަތް ކުރަމުން އަންނަ ކަމަށެވެ. ނަމަވެސް މިހާތަނަށް އެ ދެ މީހުން ފެނިފައި ނުވާ ކަމަށެވެ.\nމި މަހުގެ 13 ވަނަ ދުވަހުގެ ރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މަބްރޫކް ވިދާޅުވީ ހަތް ބިދޭސީއަކާއި ގުޅޭނެ ގޮތް ނުވެގެން އެމީހުންގެ މައުލޫމާތު ފުލުހުންނާއި ހިއްސާކުރި ކަމަށެވެ. އޭގެތެރެއިން ފަސް މީހަކު މިހާރު ވަނީ ހޯދާފައެވެ.\n"ސާމްޕަލް ނެގުމަށް ފަހު ބަޔަކު ޕޮޒިޓިވްވީ ފަހުން ހަތް މީހަކު ވަނީ ފިލައިފައި. އޭގެ ތެރޭގައި ހިމެނެނީ ސައިޓްތަކުން ނެގި ސާމްޕަލްތަކުގެ ތެރޭގައި ހިމެނޭ ހަތަރު މީހަކާއި އެހެން ތިން މީހަކު،" މި މަހުގެ 13 ވަނަ ދުވަހުގެ ރޭ ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވިއެވެ.\nއެމީހުން ނުފެނިއްޖެނަމަ ޑިރެކްޓަރު ޖެނެރަލް އޮފް ޕަބްލިކް ހެލްތަށް ލިބިދީފައިވާ ބާރުގެ ދަށުން އެމީހުންގެ ޒާތީ މައުލޫމާތު ހާމަ ކުރާނެ ކަމަށް މަބްރޫކް ވިދާޅުވިއެވެ.\nމެއި 18, 2020 23:32\nއެމީހުން ނުފެނިއްޖެ ނަމަ ޑިރެކްޓަރު ޖެނެރަލް އޮފް ޕބަލްިކް ހެލްތަށް ލިބިދީފައިވާ ބާރުގެ ދަށުން އެމީހުންގެ ޒާތީ މައުލޫމާތު ހާމަ ކުރާނެ ކަމަށް މަބްރޫކް ވިދާޅުވިއެވެ.\nނުފެނިއްޖެ ކަމަށް ބަލަނީ ކިތައް ހަފްތާވީމަތޯ. އެމީހާ އަކީ ކާކު ކަން އަންގާނީ ވާނެ އެއްޗެއް ވީމަތޯ ސާބަސް ތިޔަ މަސައްކަތަށް\nމެއި 18, 2020 23:40\nލަސް ނުކޮށް އަވަހަށް ޒާތީ މައުލޫމާތު ހާމަކުރަންޖެހޭ.\nމެއި 18, 2020 23:44\nKonmeh kameh vx kuraani vaguthu faaithu v ma kihaa dhera kameh mee dhiveh saku kameh nukofa hunaani bodu kon post jahan than thaa\nމެއި 19, 2020 01:23\nބަލިފަތުރަމުން ދުވާއިރުވެސް މައުލޫމާތު ހާމަނުކުރަން. ކަލޭމެން ފެއިލްވެއްޖެ ކަމަށް ގަބުލުކުރަނީ ކޮންއިރަކު؟ ފިލިމީހުންވެސް ނުހޯދުނު. ކަލޭމެން އިސްތިއުފާދީފަ ގެއަށްދޭ!\nމެއި 19, 2020 05:38\nއެމީހުންގެ ފަރާތުން ކިތައްމީހުންނަށް ތިބަލި ޖެހޭނެ.. ތިބަޔަކު ބާޒާރުމަތީ ރައްޔިތުންގެ ތެރޭގައިވެސް އުޅެދާނެ.. މީ ނުރައްކާތެރިކަން ބޮޑުކަމެއް.. ވަގުތުން ވަގުތަށް ޒާތީ މައުލޫމާތު ހާމަކޮށް އެބަޔަކު ހޯދަންޖެހޭނެ.. އެކަމް މަބްރޫކްމެންނަށް މީ އެއްވެސް ކަމަކަށްނުވޭ..\nމެއި 19, 2020 05:45\nހުރިހާ ވެންޓިލޭޓަރތައް ބަލައިފިންތަ؟\nމީހުން ވަޅުލީރު ވަޅުލެވިފަ ނުވޭބާ. ވަރަށް ދެރަ. އެންމެ ފަހުން ފެނުނީ ކޮންތާކުންކަަން އެނގޭތަ؟ ދެން އެންމެ ރަނގަޅު. ހޯދި މީހަކަށް ކޯއްޗެއް ދޭނީ؟ މަ މިވަގުތު އެންމެ ބޭނުމީ ބަބުކެޔޮ ގަހެއް.\nމެއި 19, 2020 05:59\nތިފެންނަނީ ކަލޭމެންގެ ދޯދިޔާ ސިޔާސަތު. ގެއްލިއްޖެނު. ހޯދާނެ ކަމެއްނެތް. މައްސަލައެއް ނެތެއްނު؟ ބަލަ ތިޔަ މީހުން ހޯދުމަށްޓަކާ ފޮޓޯ ވަގުތުން ޢާންމު ކުރަން ޖެހޭނެ. އެއީ ފިލީމަ. ފިލުމަކީ ކުށެއް. ކޮންމެސް ބަންގާޅު ކޮއްޓެއްގަ ތިޔަ ދެމީހުން ފޮރުވާފަ ތިބޭނެ. ހޯދާފަ އެންމެނަށް ޓެރަރިޒަމްގެ ދައުވާ އުފުލަން ޖެހޭނީ.\nމެއި 19, 2020 06:25\nޓެސްޓް ކުރާ އެންމެން ފޮޓޯނަގަން ވީ.\nފޮޓޯ ޢާއްމު ކުރީމަ ހޯދޭނީ\nމެއި 19, 2020 10:24\nއެމީހުން ދުނިޔޭގައި އެބަ ތިބި ތޯއެވެ.\nމެއި 19, 2020 10:49\nބަންގުލާދީޕް ގެ ސަރުކާރުތަކުން އެއްމެ އަޅާލާ އެއްމެ ލޯބިވާ ބަންގާޅިން ފިލި އަސް ނުހޯދާނެ! .. މި ބަންގުލާދީޕް އަކީ މީގެ ސާޅިސް އަހަރު ކުރިން ހުސް 'ދިވެހިން' މި ކިޔާ ބަޔަކު މަސައްކަތް ކޮށްގެން އުޅުނު ގައުމެކެވެ. ވެއިޓަރުން ނަށް ވެސް ތިބީ ދިވެހިންނެވެ. ބޯ ކޮށަން ވެސް ތިބީ ދިވެހިންނެވެ. 'ބޯކޮށާ އަހުނަދު ކިޔާ ވ މަސްހޫރު މީހަކު ވެސް ބާޒާރު މަތީ ސެލޫނެއް ހުޅުވާގެން އުޅުނެވެ. އެކަމަކު 1985 ކުން ފެށިގެން ބަންގާޅުން މީހުން ގެނެސް މިތަނުގަ ވަޒަންވެރި ކުރުވާ ދިވެހިން ބޭކާރު ކޮށްލީއެވެ! ބަންގާޅިން އަމިއްލަ އށް ވެސް އެމީހުންގެ މީހުން ގެނެސް ވ ފަސޭހަ ކޮށް އުޅެމުން އައީ ގާނޫނު މި މީހުންނަށް ނުހިގާތީ އެވެެ. މައަދު މި ގައުމަށް މި ކިޔަނީ ބަންގުލާދީޕް އެވެ. އެމީހުންގެ އާބާދީ ދިވެހިންނަށް ވުރެން ގިނައެވެ. ބަންގަކު ފިލި އަސް ނުހޯދާނެވެ. ދިވެއްސެއް ވިއޔާ ހިފާ ހައްޔަރު ކުރާނެއެވެ! ލޮލް ދެން\nމެއި 19, 2020 11:43\nމިހާރު ކިތައްދުވަސް ދިބެއްސެނަމަ މިހާރު ހުނނާނެ ފޯރި ޓިވީއަށްއަރާ އެ ތިވަރުގޮވާނެ އަދިވެސް މައލޫމާ ތު ކުރާކަ ތް ނުވޭތ ތަ\nމެއި 19, 2020 12:42\nމެއި 23, 2020 05:29\nފަރުވާ ނުލިބި އެހެން ފިލައިގެން އުޅެވޭތަ..ފަރުވާ ނުލިބިއްޖެ ނަމަ ފުރާނައަަށް ނުރައްކާވާއިރު ކިހިނެއްބާ އެވަނީ އަނެއްކާ


CCR ge3resort hulhuvun september mahu\nކްރައުން ކުންފުނީގެ ތިން ރިސޯޓެއް ހުޅުވުން ސެޕްޓެމްބަރަށް\nކްރައުން ކުންފުނީގެ ވިލަމެންދޫ ރިސޯޓް: ކްރައުން ކުންފުނީގެ ތިން ރިސޯޓެއް ހުޅުވަނީ ސެޕްޓެމްބަރު މަހު-- ފޮޓޯ: ބުކިން ޑޮޓްކޮމް\nކްރައުން އެންޑް ޗަމްޕާ ރިސޯޓް (ސީސީއާރު) ކުންފުނީގެ، ތިން ރިސޯޓެއް ހުޅުވާނީ ސެޕްޓެމްބަރު މަހު ކަމަށް އެ ކުންފުނިން ބުނެފި އެވެ.\nސީސީއާރު ކުންފުނިން ބުނި ގޮތުގައި ސެޕްޓެމްބަރު މަހު ހުޅުވާނީ، މީރު އައިލެންޑް ރިސޯޓް އެންޑް ސްޕާ އާއި ވެލިގަނޑު އައިލެންޑް ރިސޯޓް އެންޑް ސްޕާ އަދި ވިލަމެންދޫ އައިލެންޑް ރިސޯޓް އެންޑް ސްޕާ ކަމަށެވެ. އަދި މީގެ އިތުރުން ޗަމްޕާ ސެންޓްރަލް ހޮޓެލް ވެސް ހުޅުވާނީ ސެޕްޓެމްބަރު މަހު ކަމަށެވެ.\nކޮވިޑް-19 އާ ގުޅިގެން، ރާއްޖޭގެ އެންމެ ބޮޑު ހޮޓެލް ޗެއިން ކަމަށްވާ ސީސީއާރުގެ ރިސޯޓުތަކުގެ ހިދުމަތް ވަގުތީ ގޮތުން ހުއްޓާލާފައިވަނީ އެޕްރީލް 15 ވަނަ ދުވަހުން ފެށިގެންނެވެ. މި ކުންފުންޏަކީ ރާއްޖޭގެ އެންމެ ބޮޑު އެއް ހޮޓެލް ޗެއިން އެވެ.\nއެ ކުންފުނިން ހިންގާ ރިސޯޓްތަކުގެ ތެރޭގައި ހުރަވަޅި އައިލެންޑް ރިސޯޓާއި ކޮމަންޑޫ އައިލެންޑް ރިސޯޓް އަދި ކުޑަދޫ އައިލެންޑް ރިސޯޓާއި މީރު އައިލެންޑް ރިސޯތް އަދި ވެލިގަނޑު އައިލެންޑް ރިސޯޓާއި ވިލަމެންދޫ އަދި އިނަހުރާ ހިމެނެ އެވެ. އެނގިފައިވާ ގޮތުގައި މި ރިސޯޓުތައް ވެސް ހުޅުވުން ސެޕްޓެމްބަރު ކަމަށް ފަސްވުން ގާތެވެ.\nސަރުކާރުން ރާއްޖޭގެ ބޯޑަރު ހުޅުވާލަން ތައްޔާރު ވަމުންދަނީ އަންނަ މަހުގެ 15 ވަނަ ދުވަހު އެވެ.\nޓޫރިޒަމް މިނިސްޓްރީން ބުނެފައިވާ ގޮތުގައި ޓޫރިޒަމް ހުޅުވާލާއިރު، ރާއްޖޭގެ ހުރި 150 ރިސޯޓުގެ ތެރެއިން 37 ރިސޯޓެއް ޖުލައި މަހު ހުޅުވާނެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ރިސޯޓް\nވައްކަރު ހުޅުވަނީ އަންނަ މަހު އެކެއްގައި


SunOnline: Thailand ge evvana aa vaadhakoh Dheema ah rihi medal\nޢަބްދުﷲ އައިމަން 24 Feb 2020, 13:32\nރާއްޖޭގެ ޓީޓީ ޗެމްޕިއަން ދީމާ އަލީ --- ފޮޓޯ/ ޓީޓީ އެސޯސިއޭޝަން\nތައިލެންޑުގައި ކުރިއަށްދާ ޗޮމްބޫރީ ޕީއޭއޯ އޯޕަން 2020 ޓޭބަލް ޓެނިސް މުބާރާތުގެ 15 އަހަރުން ދަށުގެ ސިންގަލްސް ބައިން ރާއްޖޭގެ ޒުވާން ޓީޓީ ކުޅުންތެރިޔާ ފާތިމަތު ދީމާ އަލީ ރިހި މެޑަލް ހޯދައިފި އެވެ.\nއުމުރުން 14 އަހަރުގެ ދީމާ އަށް ރިހި މެޑަލް ލިބުނީ މިއަދު އޮތް ފައިނަލުގައި 15 އަހަރުން ދަށުގެ އުމުރުފުރާގައި ތައިލެންޑުގެ އެއް ވަނަ ކުޅުންތެރިޔާއާ ވާދަކޮށް ބަލިވުމުންނެވެ. ތައިލެންޑުގެ މި ކުޅުންތެރިޔާއާ ވާދަކޮށް ދީމާ ބަލިވީ 11-04، 11-06 އަދި 11-03 އިންނެވެ.\nވަރުގަދަ މެޗުތަކެއް ކުޅުމަށްފަހު މުބާރާތުގެ ފައިނަލަށް ދަތުރުކުރި ދީމާ މި މުބާރާތުން ފުރުސަތު ހޯދީ ކޮލިފައިންގައި ކުޅުނު ހުރިހާ މެޗެއް ވެސް ސީދާ ތިން ސެޓުން ކާމިޔާބުކޮށްގެންނެވެ. ކުއާޓާ ފައިނަލުން މެޗުން 3-1 އިން ދީމާ މޮޅުވިއިރު ސެމީ ފައިނަލުގައި ދީމާ ވަނީ ތައިލެންޑުގެ ކުޅުންތެރިޔާއާ ދެކޮޅަށް ކުޅެ 3-2 އިން މޮޅުވެފަ އެވެ.\nމިއަދު ހެނދުނު ކުޅުނު ސެމީ ފައިނަލުގައި ތައިލަުންޑުގެ 15 އަހަރުން ދަށުގެ ދެވަނައަށް އެންމެ މޮޅު ކުޅުންތެރިޔާގެ ބަލިކުރީ އެކުޅުންތެރިޔާ ދެ ސެޓު ގެންގޮސްފައި ވަނިކޮށް ފަހަތުން އަރައި ތިން ސެޓުން މޮޅުވެގެންނެވެ. ތައިލެންޑް ކުޅުންތެރިޔާ ފުރަތަމަ ދެ ސެޓު ގެންދިޔައީ 14-12 އަދި 12-10 އިންނެވެ. އެކަމަކު ހިތްވަރު އެލުވާ ނުލައި ކުޅެ ދީމާ ފަހު ތިން ސެޓު ކާމިޔާބުކުރީ 08-11، 06-11 އަދި 09-11 އިންނެވެ.\nމި މުބާރާތުގައި ދީމާ ވަނީ 18 އަހަރުން ދަށުގެ ބައިގައި ވެސް ވާދަކޮށްފަ އެވެ. އެބައިން ދީމާ ކުއާޓާ ފައިނަލާ ހަމައަށް ދަތުރުކޮށްފައިވާއިރު ކުއާޓާ ފައިނަލުން ދީމާ ބަލިވީ ތައިލެންޑްގެ އެ އުމުރުފުރާގެ އެއް ނަންބަރު ކުޅުންތެރިޔާ އަތުންނެވެ.\nދީމާ ވަނީ މިދިޔަ އަހަރުގެ ތެރޭގައި ރާއްޖެއަށް ބައިނަލް އަގުވާމީ ގިނަ މުބާރާތްތަކަކުން މެޑަލް ހޯދައިދީފަ އެވެ. އެގޮތުން ދީމާ ވަނީ މިދިޔަ އަހަރު މޮރިޝަސްގައި އޮތް އިންޑިއަން އޯޝަން އައިލެންޑް ގޭމްސް އިން ރާއްޖެއަށް ތިން ރަން މެޑަލް ހޯދައިދިނުމުގެ އިތުރުން ނޭޕާލްގައި އޮތް ސައުތު އޭޝިއަން ގޭމްސްގެ ޓީމު އިވެންޓުން ރާއްޖެއަށް ލޯ މެޑަލް ހޯދައިދީފަ އެވެ.\nމީގެ އިތުރުން ރާއްޖޭގައި ބޭއްވި ގައުމީ މުބާރާތުން ވެސް ޗެމްޕިއަންކަން ހޯދި ދީމާ ވަނީ މިދިޔަ އަހަރު އޮތް ސައުތު އޭޝިއާ ހޯޕްސް މުބާރާތުން ރަން މެޑަލް ހާސިލްކޮށް އޭޝިއާ ހޯޕްސް މުބާރާތުގެ ރިހި މެޑަލް ހޯދައި ވޯލްޑް ހޯޕްސް ސްކޮޑުން ފުރުސަތު ހޯދައިފަ އެވެ.


Kuruvaahaka – inthizaaruge nimun\nކުރުވާހަކަ – އިންތިޒާރުގެ ނިމުން\nރަށުގެ ފަސްގަނޑުގައި ފައިޖެހުމާއެކު ނޭނގޭ ކަހަލަ އިޙްސާސްތަކެއް އީޝަލްގެ ހިތަށް ވެރިވެގެން ދިޔައެވެ. މާޒީގެ ހަނދާންތަކުން ހިތަށް ދިރުން ގެނެސްދެމުން ދިޔައެވެ. ގޮނޑުދޮށުގައި އީޝަލްގެ އިންތިޒާރުގައި ހުރި ބޭބެ ފެނުމާއެކު އުފަލުން ހިތް ފޮޅިގެން ދިޔައެވެ. ދުވެފައި ގޮސް އީޝަލް ބޭބެ ގެ ގައިގައި ބައްދާލިއެވެ. ދެވަނަ ސިކުންތުގައި އޭނާގެ ކަޅި އަތިރިމަތީގެ އެކި ދިމަދިމާއަށް އަމާޒު ކުރަން ފެށިއެވެ. ނަމަވެސް އެއްވެސް ތަނަކުން ނިހާގެ ހިލަމެއް ނުވެއެވެ. ނިހާ ކޮބައިބާވައޭ އީޝަލްގެ ހިތަށް އެރިއެވެ.\nބޭބެއާއެކު ރަށުގެ ބޮޑުމަގުން ގެއަށް ދިއުމަށްޓަކައި އީޝަލް ހިނގައިގަތެވެ. ބަލާލި ކޮންމެ ދިމާއަކުން ފެންނަމުންދިޔަ ތަރައްޤީއަށް އޭނާ ހިތާހިތުން ތަޢުރީފު ކުރަމުން ދިޔައެވެ. ރަށުގެ ކޮންމެ މީހަކުވެސް އޭނާއަށް ބަލާލަނީ ހައިރާންކަމާއި އުފަލުން ފުރިގެންވާ ނަޒަރަކުންނެވެ. ނަމަވެސް މިއިން އެއްވެސް ކަމެއް އީޝަލް އަކަށް ފާހަގަ ކުރެވޭ ހެނެއް ހިޔެއްނުވެއެވެ. އޭނާގެ ޚިޔާލްތައް ވަނީ ނިހާއާއެކުގައެވެ. ނިހާ ހުންނާނީ ކިހިނެތް ބާއެވެ؟ ނިހާ އަށް އީޝަލް ވަކިކުރަން އެނގޭނެ ބާއެވެ؟ މިފަދަ އެތައް ޚިޔާލު ތަކަކުން އޭނާގެ ހިތުގައި ވިކަމުން ދިޔައެވެ.\nމާޒީގެ ތެރެއިން އީޝަލްއަށް ނިހާގެ ސޫރަ ސިފަވަމުން ދިޔައެވެ. ފަން އިސްތަށިގަނޑަކާއި ބޮޑު ކަޅުދެލޮލެވެ. ފިނިފެންމާ ކުލަ އަރާ ތުންފަތަކާއި މުތްތަކެއްފަދަ ދަތްތަކެކެވެ. ދޮންކުލަ އަރާ އޮމާން ހަންގަނޑެކެވެ. އީޝަލް އަށް އޭނާ ފުރަންއޮތް ދުވަހު ނިހާ ދެއްކި ވާހަކަތައް ހަނދާން ވިއެވެ.\n“އީޝަލް އެވެ. މޮޅަށް ކިޔަވާށެވެ. ތިޔަ ލިބުނު ފުރުސަތުގެ ބޭނުން ހެޔޮގޮތުގައި ހިފާށެވެ. ރާއްޖޭގައި ހުރި އެންމެ ބޮޑު ވިޔަފާރިވެރިޔާގެ މަޤާމް އީޝަލް އަށް އިރާދަ ކުރެއްވިއްޔާ ލިބޭނެއެވެ. އެދުވަހުން އަހަރެން ވަރަށް އުފާވާނެއެވެ. އަހަރެންނަށް ވެގެންވާނަމަ އެދުވަހަކުން އީޝަލްގެ ހިތަށް ވެސް ނާރާފަދަ ސަޕްރައިޒެއް ދޭނަމެވެ. އިންތިޒާރު ކުރާށެވެ. ދިގު އިންތިޒާރުގެ ނިމުން ފޮނިވާނެއެވެ.” ނިހާ އެދުވަހު ދެއްކި ވާހަކަތައް އީޝަލްގެ ހިތުގައި ތަކުރާރުވަމުން ދިޔައެވެ.\n“އާނއެކެވެ. ނިހާވެސް އަހަރެން ދެކެ ލޯބިވެއެވެ. އޭނާ ދޭން އެއުޅޭ ސަޕްރައިޒަކީ އެއީ އެވެ.” އީޝަލް އަށް ހިތާހިތުން ބުނެލެވުނެވެ.\nމަގަކަށްފަހު މަގެއް ހުރަސްކުރަމުން ގޮސް އެންމެ ފަހުން ގެޔަށް ދެވިއްޖެ އެވެ. ގޭތެރެއަށް ވަދެ ބޭބެ ގޮވާލިއެވެ.\n“ނިހާ. އާދެބަލަ! މިހިރީ ކާކު އައިސްކަން އެނގޭތަ؟” ބޭބެ ގޮވާލިއެވެ.\n“ނިހާ.” އީޝަލް އަށް މަޑުމަޑުން އެނަން ކިޔާލެވުނެވެ.\nއޭނާގެ އިންތިޒާރުގައި ނިހާ އެގޭގައި ހުންނާނެކަމަށް އީޝަލް ހިތަށް ވެސް ނާރައެވެ. އޭނާގެ ހިތް އުފަލުން ފުރިގެން ދިޔައެވެ.\nއެތަށް އަހަރު ތަކަކަށްފަހު އީޝަލްއަށް އަނެއްކާ ވެސް ނިހާ ފެންނަނީ އެވެ. އޭނާގެ ހިތް އަވަސްވަމުން ދިޔައެވެ. ކުރިމަތީގައި ހުރި ދޮރުގައި މީހަކު ހިފިހެން ހީވެގެން އީޝަލް އެދިމާއަށް ބަލާލިއެވެ. ކުޑަކުއްޖަކު އުރާލައިގެން އެދޮރުން ނުކުމެގެން އަންނާތީ ފެނުނީ ނިހާ އެވެ. އެ ކުއްޖަކަށްޓަކައި އީޝަލްގެ މުޅިދިރިއުޅުން ދުއްވާލުމަށްވެސް ތައްޔާރަށް ހުރި ކުއްޖާއެވެ.\n“ނިހާ. ބޭބެ ކޮޓަރީގަ! މީ ކޮންކުއްޖެއް.” އީޝަލް އަށް އެހެން ބުނެވުނު އިރު ބޭބެ ކައިރީގައި ހުރިކަމެއް އޭނާ ހަނދާނެއް ނެތެވެ.\n“ވަރަށް ހައިރާން ވެއްޖެދޯ. ބޭބެ ހީކުރިގޮތަށް ހަމަ މިވީ. ހަމަ ރަނގަޅަށް ވެސް މިކަން ކޮއްކޮ އަށް ސަޕްރައިޒް އަކަށް ވެއްޖެ. މިއީ ބޭބެގެ އަންހެނުން. ފާތުމަތު ނިހާ. ކޮއްކޮއަށް ވެސް ނިހާ ވަރަށް ރަނގަޅަށް އެނގޭނެ. ދެން މިއީ ބޭބެގެ ދަރިފުޅު ނިހާން.” ބޭބެ ގެ އަންހެނުންނާއި ދަރިފުޅު ތައާރަފް ކޮށްދިނެވެ.\n“ބޭބެގެ އަންހެނުންނޭ! ދަރިފުޅޭ؟” އީޝަލް އަށް ބޭއިޚްތިޔާރުގައި ބުނެވުނެވެ. އޭނާގެ ހިތަށް ހީވީ ތޫނު ޚަންޖަރެއް ހަރާލިހެންނެވެ. ދެލޯ ފުރިގެންއައެވެ. ނަމަވެސް އޭނާ ވަރަށް އަވަހަށް ނަފްސު ކޮންޓްރޯލް ކޮށްލިއެވެ. އަދި ބޭބެމެންނަށް މަރުހަބާ ކިއެވެ. އީޝަލްގެ ހިތް ހިތާމައިން ގިސްލަމުން ދިޔައެވެ. އަދި އޭނާގެ ހިތްވަރު ދޫވާހެން ހީވުމުން ފެންވަރަން ދަނީ ކަމަށް ބުނެ އޭނާގެ ކޮޓަރިއާ ދިމާލަށް ދިޔައެވެ.\nކޮޓަރީގެ ހަތަރު ފާރުން އެތެރެ ވުމާއެކު އޭނާ ހިފަހައްޓައިގެން ހުރި ކަރުނަތައް ކޯރެއްގެ ސިފައިގައި އޮހިގެންދިޔައެވެ. އޭނާއަށް ބާރަށް ރޮއިގަނެވުނެވެ. ހިތާހިތުން އަމިއްލަ ބަދުނަސީބާއި މެދު ޝަކުވާކުރެވުނެވެ. ނަމަވެސް އެއަޑުތައް ކޮޓަރީގެ ހަތަރުފާރު ތެރެއިން ފަނޑުވެގެން ދިޔައީއެވެ. އީޝަލް އަށް އޭނާގެ ހަށިގަނޑު ކޮއްޅަށް ހިފަހައްޓައެއް ނުލެވުނެވެ. އެއްވެސް އިޚްތިޔާރެއް ނެތި މުށިގަނޑު މަތީގައި އިށީނދެވުނެވެ. އަދި އޭނާގެ ޖީބުގައި އޮތް އަނގޮޓިނަގައި މޭގައި ޖައްސާލިއެވެ. ލޮލަށް ޖަމާވެފައިވާ ކަރުނަތަކުގެ ތެރެއިން އޭގައި ލިޔެފައިވާ “އެން” އަކުރަށް ބަލާލިއެވެ.\nއީޝަލް އޭނާގެ ހިތުގައިވާ ހިތްދަތި ޝުއޫރުތައް ކޮޓަރިތެރެއަށް ބަންޑުން ކުރަމުން ދިޔައެވެ. ނަމަވެސް އެއަޑުތައް އަހައި އޭނާއަށް ހިތްވަރު ދޭނީ ކާކު ހެއްޔެވެ؟ އީޝަލް އަށް ނުވަ އަހަރުން ފެށިގެން އަޅާލައި ލޯބިދީހެދި ބޭބެއަށް ވެސް އޭނާގެ އިހްސާސްތައް ދެނެ ނުގަނެވުނެވެ. އެންމެ ކުޑައިރުއްސުރެ އެންމެ އެކުވެރިއެއްގެ ގޮތުގައި ވި ނުހާ ވެސް އޭނާގެ އިހުސާސްތައް ކަފުންކޮށް ވަޅުލީއެވެ. އެހެން ނޫންނަމަ އޭނާ އެންމެ ލޯބިވި އަންހެން ކުއްޖާ އޭނާގެ ފަހަރިއެއް ކަމުގައި ވީސްހެއްޔެވެ؟ ކޮންކަހަލަ އިމްތިހާނެއް ހެއްޔެވެ؟ އޭނާއަށް އެލިބެނީ ކޮން ކުށެއްގެ ސަޒާ ހެއްޔެވެ. ނިހާ އޭނާއަށް ދޭންބުނި ސަޕްރައިޒަކީ އެއީ ހެއްޔެވެ؟ އީޝަލްގެ ހިތާއި ސިކުނޑީގައިވާ ދެބަސްވުންތަކުން އޭނާގެ ލޯ ކަރުނައިން ތެންމަމުން ދިޔައެވެ. އަމިއްލަ ހާލަތާމެދު ވިސްނާ އޭނާގެ ސިކުނޑި ސުމަކަށްދާން ކައިރިވެއްޖެއެވެ.\nއީޝަލްގެ ހިތަށް އެރިއެވެ. ބޭބެގާތު އެވާހަކަތައް ބުނާނީ ހެއްޔެވެ؟ ނަމަވެސް އޭރުން ބޭބެއަށް ކުރާނެ އަސަރު އޭނާއަށް އިހުސާސް ކުރެވެއެވެ. ކޮންމެ ގޮތެއް ވިޔަސް އީޝަލް މީހަކަށް ހަދައިދިނީ ބޭބެ އެވެ. އޭނާގެ ރެޔާ ދުވާލުގެ މަސައްކަތް އީޝަލް އަށްޓަކައި ހޭދަ ކުރިއެވެ. އީޝަލް އަށް ސްކޮލަޝިޕް ލިބުނީވެސް ބޭބެ ގެ މިންނެތް މަސައްކަތާއި ދުޢާއިން ކަމުގައި އޭނާ ދެކެއެވެ. އެބޭބެ އަށްޓަކައި އީޝަލް އޭނާގެ ލޯބި ގުރުބާން ކޮށްފާނެ ހެއްޔެވެ؟ އީޝަލް އަށް ނިހާ ދެކެ ލޯބި ވެވުނު އިރު އެއީ ހަމަ ގައިމުވެސް އޭނާގެ ފަހަރިއެއް ނޫނެވެ. ނަމަވެސް ފަރުދާގެ އަނެއް ފުށެއް އެއްވެސް މީހަކަށް ނުފެންނާނެތާއެވެ. އެހެން ނަމަ އޭނާ ނިހާ ދެކެ ލޯބި ނުވީސްކަން ގައިމެވެ.\nއެތައް އިރަކު ވިސްނުމަށްފަހު އޭނާ ގޮތެއް ނިންމިއެވެ. މުޅި އުމުރަށެވެ. ހިތާ ދެކޮޅަށް ނަމަވެސް މެއެވެ. އީޝަލް އޭނާގެ ލޯބި އަދި ދިރިއުޅުން ވެސް ބޭބެއަށްޓަކައި ގުރުބާން ކުރާށެވެ. އެވަރުން ވެސް ބޭބެ އޭނާއަށްޓަކައި އުފުލި ބުރަ ވަޒަން ނުކުރެވޭނެކަން އޭނާ ދެކެއެވެ. އީޝަލް މާލެ ބަދަލުވާން ނިންމިއެވެ. މުޅި އުމުރަށެވެ. ހަޔާތުގެ އާސަފްހާއެއް ނިހާއާ ނުލާ ފެށޭތޯއެވެ. ނިހާގެ ހަނދާންތަކުން ދުރުވެވޭނެ އެންމެ ރަނގަޅު ގޮތަކީ އެއީކަމުގައި އީޝަލް ދެކުނެވެ. އޭނާގެ އިންތިޒާރުގެ ނިމުން ކިތަންމެ ހިތިވިޔަސް ދެން އޭނާ އެކަމަށް ފަރުވާލެއް ނުބަހައްޓާނެއެވެ. ނަމަވެސް ކޮންމެ އިންތިޒާރަކީ ހިތި އެއްޗެއް ކަމުގައި ދެކޭކަށް އޭނާ ހިތެއް އެއްބަހެއް ނުވިއެވެ.\nނޯޓު: މިއީ ކުޅުދުއްފުށީ އޮންލައިން އާއި ޖަލާލުއްދީން ސްކޫލް ގުޅިގެން ބޭއްވި2ވަނަ ކުރުވާހަކަ ލިޔުމުގެ މުބާރާތުގައި ސާޖިދާ މުޙައްމަދު، ގްރޭޑް 11 ބީ، ލިޔެފައިވާ، އަދި މުބާރާތުގެ އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކައެކެވެ. މި މުބާރާތުގެ ނަތީޖާ ފާޅުކުރުން އޮންނާނީ ރަމަޟާން މަސް ނިމުމުން ނެވެ. މި ރަމަޟާން މަހުގެ ތެރޭގައި މުބާރާތުގެ އެންމެ މޮޅު 15 ވާހަކަ ގެނެސްދެވޭނެ އެވެ.


Muslimunge ayythah abadhuves vaan jeheynee heydha kuraa ai thakah މުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކަކަށް : ހުކުރުޚުތުބާ – Ilm Muslimunge ayythah abadhuves vaan jeheynee heydha kuraa ai thakah\nމުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކަކަށް : ހުކުރުޚުތުބާ\nމުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކެއްކަމަށް މިއަދު ހުކުރުޚުތުބާގައި ވިދާޅުވެއްޖެއެވެ.\nމީގެ އިތުރަށް ފިތުރު ޒަކާތަކީ، އަތްމަތި ދަތި ޙާލުގައިވެސް ހޭދަކުރުމަށް މުސްލިމުންނަށް ދެވޭ ތަމްރީނެކެވެ. މުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކަކަށެވެ. މި ޒަކާތުގެ ސަބަބުން އަހަރު ތެރޭގައި އެންމެ ދުވަހަކު ނަމަވެސް ހޭދަކުރި މީހަކަށްވުމުގެ އުފާ ކޮންމެ މުސްލިމަކަށް ޙާޞިލު ވެގެން ދެއެވެ.\nރަމަޟާން މަސް ނިމުނުކަމުގައި ވިޔަސް ރޯދަ ހިފުން ހުއްޓާ ނުލާށެވެ! ކީރިތި ރަސޫލާ މަ ޙަދީޘް ކުރައްވާފައިވާ ބަސްފުޅެއްގެ މާނައިގައި ވެއެވެ. “ރަމަޟާން މަހުގެ ރޯދައާ ވިދިގެން ޝައްވާލުމަހު ސުންނަތް ހަރޯދަ ހިފި މީހާ މުޅި އަހަރު ރޯދަ ހިފި ފަދައެވެ. އެހެންކަމުން ޝައްވާލުމަހުގެ ހަރޯދަ ހިފުމަށް ސަމާލުކަން ދޭށެވެ! އެގޮތުން ހަރޯދަ ހިފުމުގައި ވިދިވިދިގެން ހަރޯދަ ހިފިޔަސް އަދި ވަކިވަކިން ހިފިޔަސް އެންމެރަނގަޅެވެ. ޝައްވާލުމަސް ނިމުމުގެކުރިން ހަރޯދަ ހިފައިފިނަމަ މުޅިއަހަރު ރޯދަހިފިކަމުގެ ޘަވާބު ޙާޞިލުވާނެއެވެ.


ސްމާޓް ފޯން: ހިތް އުފާ ވާނެހޭ ދެން ކަލާޔާނުލާ | Jazeera\tސްމާޓް ފޯން: ހިތް އުފާ ވާނެހޭ ދެން ކަލާޔާނުލާ - Jazeera\nސްމާޓް ފޯން: ހިތް އުފާ ވާނެހޭ ދެން ކަލާޔާނުލާ\nސަދާ ސައީދު May 9, 2019 86 views0\nބަވަނަވަމުންދާ ދުނިޔޭގައި ސްމާޓް ފޯން މިވަނީ ހުރިހާ އުމުރެއްގެ މީހުންގެ އެންމެ ގާތް އެކުވެރިޔާއަށް ވާން ކައިރިވެފައެވެެ. ކުޑަކުއްޖަކަސް މިހާރު ސްމާޓް ފޯނާއި ކުޅެން ނޭނގޭ ކުދިން ވަރަށް ވެސް މަދުވާނެއެވެ.\nއޭގެއިންވެސް މި އެކުވެރިޔާ ރޯދަމަހުގައި އެންމެންގެ ހިތްތަކުން މާ ވަރުގަދަ ޖާގައެއް ހޯދައެވެ. ހިތްތަކުގެ އެންމެ ހިމަ ނާރާއި ކުޅެލައެވެ.\nދުނިޔެ ތަރައްގީ ވަމުންދާ ވަރަކަށް ޓެކްނޮލަޖީވެސް ދަނީ ކުރިއަރަމުންނެވެ. އެ ގޮތުން ފޮތްތަކާއި ހުރިހާ އެއްޗެއް އޭގެ މަގާމް ކަމަށްވާ ލައިބްރަރީތައް ދޫކޮށް ދިރިއުޅެމުން އަންނަނީ އެއްކަލަ ސްމާޓްފޯން ތަކުގެ ތެރޭގައެވެ.\nރޯދައާއި ސްމާޓް ފޯން ގުޅުވައިން މި އާޓިކަލް ލިޔަން އަޅުގަނޑު ނިންމީ މިފަދަ ވަރަށް ގިނަ ސަބަބުތައް ވާތީއެވެ. ނަމާދު ނިމިގެން ޤުރުއާން ކިޔެވުމަށްވެސް ގިނަ ފަރާތްތައް މިހާރު ބޭނުން ކުރަމުންދަނީ އެއްކަލަ އެކުވެރިޔާއެވެ. "ހިތް އުފާ ވާނެހޭ ދެން ކަލާޔާނުލާ" މި ލަވައިގައި ބުނާހެން ސްމާޓް ފޯނާއި ނުލާ މިހާރު ދިރިއުޅެންވަނީ ދަތިވެފައެވެ. ހިތްހަމަ ޖެހުމާއި އުފާވެރިކަންވަމީ އެއާ ގުޅި ލާމެހިފައެވެ.\nރޯދަ ކުރުކުރަންވެސް އެންމެ އަވަސްކޮށް ބޭނުން ކޮށްލެވެނީ ސްމާޓް ފޯނެވެ. މިސްކިތްތަކުން ވެސް ފެންނަ މަންޒަރަކީ މިއީ އެވެ. ޒަމާނުއްސުރެ ގުރުއާން ކިޔެވުމަށް ބޭނުންކުރަމުން އައި ޚަތިމުތައް ހުޅުވާލައިގެން ކިޔަވަން ތިބޭ މީހުން ފެންނަ މިންވަރު މިހާރު މަދެވެ. އިތުރުވަމުން ދަނީ ފޯނަށް ގުރުއާނުގެ އެޕްލިކޭޝަނެއް އަޅައިގެން ފޯނުން ގުރުއާން ކިޔަވަން ތިބޭ މީހުންނެވެ.\nއެގޮތުންވެސް މޯބައިލް ފޯނުން މި ރޯދަމަހުގައި އެންމެ ވައިގައި ހިފައި ފޯރިއަރަމުން އަންނަ އެއްޗަކީ ޕަބްޖީއެވެ.\nއެކަން އާންމުވެފައިވަނީ ހަމައެކަނި ޒުވާނުންނޭވެސް ބުނެވޭކަށްނެތެވެ. ސަބަބަކީ ކުދި ބޮޑު މީހުންގެ ތެރެއިން ގިނަ ބަޔަކު މި ކުޅިގަނޑު ކުޅޭތީއެވެ. މި ގޭމެއްގެ ފޯރިއެއް ދިވެހިންގެ ތެރޭގައި ގަދަވެގެން ގޮސްފައި އޮތް މިންވަރަކީ ބަރަކާތްތެރި ރަމަޟާން މަހުގައި ނަމާދު ގަޑި ފާއިތުވެގެން ދާއިރުވެސް އެކަމަށް ފަރުވާލެއްނެތި ގޭމް ކުޅުމާއިގެން ކުރިޔަށްދާ ކަމެވެ.\nފޯނުތަކާއި ވެސް ކުޅެންވީއެވެ. ޕަބްޖީވެސް ކުޅެންވީއެވެ. ނަމަވެސް މައްސަލައަކީ ރަމަޟާން މަހުގައި ނަމާދު ވަގުތުތަަށް ދޫކޮށްލެވި ފޯނުގެ ތެރޭގައި އިނދެވުމެވެ. އިސްކަން ދޭންވީ ފޯނަކަށް ނޫނެވެ. ދީނީ އަޅުކަމަށެވެ.


Muvazzafunnah musaara dheyne dhacheh neh: Minister\nމުވައްޒަފުނަށް މުސާރަ ދޭން ދައްޗެއް ނެތް: މިނިސްޓަރު\nމިނިސްޓަރު އިބްރާހިމް އަމީރު މަޖިލީހުގައި ވާހަކަ ދައްކަވަނީ-\nސަރުކާރު މުވައްޒަފުންނަށް މުސާރަ ދިނުމުގައި އެއްވެސް ދައްޗެއް ނެތް ކަމަށާއި ބަރާބަރަށް މުސާރަ ލިބޭނެ ކަމަށް ފިނޭންސް މިނިސްޓަރު އިބްރާހިމް އަމީރު މިއަދު ވިދާޅުވެއްޖެ އެވެ\nއަވަސް އިން ކުރި ސުވާލަކަށް ޖަވާބު ދެއްވައި ފިނޭންސް މިނިސްޓަރު އަމީރު މިއަދު ވިދާޅުވީ މުވައްޒަފުންނަށް މުސާރަ ދިނުމުގައި އެއްވެސް ދައްޗެއް ނެތް ކަމަށާއި މުވައްޒަފުންނަށް ދޭ އޯޓީ އާއި އިނާޔަތް ދިނުމުގައި ވެސް ހުރަހެއް ނެތް ކަމަށެވެ.\n"މުސާރަ ދިނުމުގައި އެއްވެސް މައްސަލައެއް ނެތް،" އަމީރު ވިދާޅުވި އެވެ.\nކޮވިޑް-19 އިން ރައްކާތެރިވުމަށްޓަކައި ސަރުކާރު އޮފީސްތައް މިމަހުގެ 19 އިން 26 އަށް ބަންދު ކުރަން ވަނީ ނިންމާފަ އެވެ. އެ ނިންމުމާ ގުޅިގެން މުސާރަ ތައްޔާރު ކުރުމުގައި ވެސް ބަދަލުތަކެއް ވަނީ އައިސްފަ އެވެ.\nސަރުކާރުގެ މުވައްޒަފުންނަށް މުސާރަ ދިނުމާ ބެހޭ ގޮތުން ނެރެފައިވާ ސާކިއުލާއެއްގައި ބުނީ ކުރިއަށް އޮތް ހަފުތާ ސަރުކާރު ބަންދު ވާނެތީ، ސަރުކާރުގެ ހުރިހާ އޮފީސް ތަކުން ވެސް މުސާރަ ދިނުމަށް ބޭނުން ވާނެ އެންމެހާ ލިޔެކިޔުންތައް ފުރިހަމަ ކުރުމަށް ފަހު ފިނޭންސް މިނިސްޓްރީއަށް ފޮނުވާނީ އީ-މެއިލުން ކަމަށެވެ.\nފިނޭންސުން ބުނެފައިވާ ގޮތުގައި މުސާރަ އާއި އިނާޔަތްތަކުގެ ތެރޭގައި ހިމެނޭ އޯޓީ އާއި މުސާރަ އާއި އިނާޔަތް ތަކުން އުނިކުރާ ގަޑީ ފައިސާއަށް އުނި އިތުރު ގެންނާނީ އެ މިނިސްޓްރީންނެވެ. އަދި ޕެންޝަންނަށް ކަނޑާ ފައިސާގެ ތަފުސީލާއި މައުލޫމާތު ޕެންޝަން އޮފީހުގެ ޕޯޓަލްއަށް އަޕްލޯޑް ކުރާނެ އެވެ.\nސަރުކާރުން ވަނީ ހަރަދު ކުޑަ ކުރުމުގެ ގޮތުން އަޅާ ފިޔަވަޅުތަކެއްގެ ގޮތުން ސިޔާސީ މުވައްޒަފުންގެ މުސާރަ އިން 20 ޕަސެންޓް އުނިކުރަން ނިންމާފަ އެވެ.\nޗައިނާ އިން އުފަންވި ކޮވިޑް-19 އިގެ ބަލާމުސީބާތުން އެންމެ ބޮޑު ގެއްލުމެއް އިގްތިސޯދީ ގޮތުންވާނެ އެއް ގައުމަކީ ރާއްޖެ އެވެ.\nފިނޭންސް މިނިސްޓްރީ ދައުލަތުގެ އާމްދަނީ ކޮރޯނާ ވައިރަސް + ކޮވިޑް-19 އިބްރާހިމް އަމީރު\nދަރަނި 95 ބިލިއަން ފަހަނަޅައިފި


Nepal ge thari Bimal Champion TC ah | Mihaaru\nމިދިޔަ އަހަރުގެ ސާފް ސުޒުކީ ކަޕްގައި ބަންގްލަދޭޝް ކުޅުންތެރިއަކު ކައިރިން ނޭޕާލްގެ ބިމަލް (ކ) ބޯޅަ ހިފައިގެންދަނީ.-- ފޮޓޯ: އިމޭޖަސް.އެމްވީ\nނޭޕާލުގެ ތަރި ބިމަލް ޗެމްޕިއަން ޓީސީ އަށް\n13 އެޕްރީލް 2019 - 11:564comments\nނޭޕާލް ގައުމީ ފުޓްބޯޅަ ޓީމުގެ ތަރި ބިމަލް ގާތީ މަގަރު ރާއްޖޭގެ ލީގު ޗެމްޕިއަން ޓީސީ ސްޕޯޓްސް ގެންނަ ގޮތަށް ހަަމަޖެހިއްޖެ އެވެ.\nޓީސީގެ އޮފިޝަލަކު "މިހާރަ"ށް ބުނީ ބިމަލް ގެންނަން އެ ކްލަބުން ކުރަން ޖެހޭ ހުރިހާ މަސައްކަތެއް މިހާރު ނިމިފައިވާ ކަމަށާއި ޓީސީން އާ ސީޒަނަށް ޕްރެކްޓިސް ފަށާއިރު ބިމަލް ގުޅޭނެ ކަމަށެވެ. ބިމަލްގެ އިތުރުން ނޭޕާލް ގައުމީ ޓީމުގެ ގޯލްކީޕަރު ކިރަން ޝެމްޝޮން ވަނީ މި ސީޒަނުގައި ޓީސީން ފެންނާނެ އެވެ. ކިރަން އަކީ މިދިޔަ ދެ އަހަރު ވެސް ޓީސީން ފެނުނު ކުޅުންތެރިއެކެވެ.\nއުމުރުން 21 އަހަރުގެ ބިމަލް އަކީ އުމުރުން 14 އަހަރުގައި ނޭޕާލް ގައުމީ ޓީމުން ފުރުސަތު ހޯދި ކުޅުންތެރިއެކެވެ. އޭނާ ވަނީ އުމުރުން 15 އަހަރުގައި ގައުމީ ޓީމަށް ލަނޑުޖަހައިދީފަ އެވެ. އޭނާ އަކީ ގައުމީ ޓީމަކަށް ލަނޑު ޖަަހައިދިން ހަ ވަނަ އަށް އެންމެ ޒުވާން ކުޅުންތެރިޔާ އެވެ.\nޒުވާން އުމުރުގައި ބިމަލް ހޯދަން ފެށި ކާމިޔާބީގެ ސަބަބުން ބައިނަލްއަގްވާމީ ލެވެލްގައި އޭނާ އަށް ފުރުސަތުތަކެއް ލިބެން ފެށި އެވެ. އެ ގޮތުން 2013 ވަނަ އަހަރު ނެދަލެންޑްސްގެ ކްލަބް ޓްވެންޓޭ އެފްސީގެ ޔޫތު ޓީމުގައި ބިމަލް މޮޅު ކުޅުމެއް ދެއްކި ނަމަވެސް އޭނާ އަށް އެ ޓީމަށް ސޮއިކުރެވޭ ގޮތްނުވީ ފީފާގެ ގަވާއިދުތަކެއް ފުށުއަރާތީ އެވެ. އޭގެ އަހަރެއް ފަހުން ބިމަލް ވަނީ ބެލްޖިއަމްގެ ގަދަބާރު އެންޑަލެކްޓްގެ ޔޫތު ޓީމުގައި ވެސް ޓްރަޔަލްތަކެއް ފުރިހަމަކޮށްފަ އެވެ.\nސީނިއާ ފުޓްބޯޅަ ކެރިއަރު ފެށުމަށް ފަހު ނޭޕާލް ކްލަބްތަކުގެ އިތުރުން ބިމަލް ދެން ކުޅުނީ އިންޑިއާގެ ގަދަބާރު މޯހަން ބަގަން އަށެވެ. ބިމަލް އަކީ 2016 ވަަނަ އަހަރު ބަންގްލަދޭޝްގައި އޮތް ގޯލްޑް ކަޕާއި އިންޑިއާގައި އޮތް ސައުތު އޭޝިއަން ގޭމްސްގެ ފުޓްބޯޅަ އިވެންޓް ކާމިޔާބުކުރި ނޭޕާލް ޓީމުގެ މުހިއްމު ކުޅުންތެރިޔެކެވެ. ވާތު ފައިން ކުޅޭ ބިމަލް އަކީ ނޭޕާލްގެ ފުޓްބޯޅައިގެ މުސްތަގުބަލުގެ ގޮތުގައި އެ ގައުމުގެ ފުޓްބޯޅަ ތަޖުރިބާކާރުން ދެކެ އެވެ.\nޕާކިސްތާން ކުޅުންތެރިއަކު ކައިރިން ބިމަލް (ކ) ބޯޅަ ހިފައިގެންދަނީ. -- ފޮޓޯ: އޭއެފްޕީ\nބިމަލް އެންމެ ފަހުން ކުޅުނީ ނޭޕާލުގެ ޗިޔާސަލް ޔޫތު ކްލަބަށެވެ. އެ ޓީމުގެ ގިނަ މެޗުތަކެއްގެ މޮޅު ކުޅުންތެރިޔާގެ މަގާމު ހޯދީ ބިމަލް އެވެ.\nމި ސީޒަނަށް ޓީމު ވަރުގަދަކުރަން ޓީސީން ސޮއި ހޯދި ފާހަގަކޮށްލެވޭ ކުޅުންތެރިންނަކީ ގައުމީ ޓީމުގެ ކެޕްޓަން އަކުރަމް އަބްދުލް ގަނީ (އަކޫ) އާއި ފުރަތަމަ ޑިވިޝަނުގެ ގިނަ ކްލަބްތަކަށް މޮޅު ކުޅުމެއް ދެއްކި އިސްމާއިލް އީސާ (މެސީ) އެވެ. މިދިޔަ އަހަރުތަކުގައި ޓީސީ އަށް ކުޅުނު ގިނަ ކުޅުންތެރިން ވަނީ އެ ކްލަބާ އެކު ހަދާފައިވާ އެއްބަސްވުންތައް އާ ކޮށްފަ އެވެ. ޓީސީން އަންނަނީ އިތުރު ކުޅުންތެރިން ހޯދުމަށް ވެސް މަސައްކަތްކުރަމުންނެވެ.\nފާއިތުވި އަހަރުތަކުގައި ޓީސީ އަށް ކޯޗުކޮށްދިން މުހައްމަދު ނިޒާމް (ނިޒާމްބެ) ކުރިއަށް އޮތް ސީޒަނުގައި އެ ޓީމުން ނުފެންނާނެ އެވެ. ޓީސީން އެ ޓީމުގެ ކޯޗަކަށް ހަމަޖައްސާފައިވަނީ ކުރިން ފުރަތަމަ ޑިވިޝަންގެ ގިނަ ޓީމުތަކާއި ގައުމީ އަންހެން ޓީމުގެ ހެޑް ކޯޗެއްގެ މަގާމުގައި ހުރި މުހައްމަދު އާތިފް (އާތީ) އެވެ.\nމިދިޔަ އަހަރުތަކުގައި ޓީސީ އަށް ކުޅުނު ބައެއް ފާހަގަކޮށްލެވޭ ކުޅުންތެރިން ވަނީ އެ ޓީމު ދޫކޮށް ގޮސްފަ އެވެ. އޭގެ ތެރޭގައި މާޒިޔާ އަށް ބަދަލުވި އިބްރާހިމް ވަހީދު ހަސަން (އިއްބެ)، އިބްރާހިމް މަހުދީ (ފޭދޫ އިއްބެ) އަދި އަބްދުﷲ ހަނީފް (ބެންޖޯ) ހިމެނެ އެވެ. އަދި ޓީސީ އަށް ލީގު ކާމިޔާބުކޮށްދިނުމުގައި މުހިއްމު ދައުރެއް އަދާކުރި އަލީ އަޝްފާގު (ދަގަނޑޭ) ވެސް މި ފަހަރު ފެންނާނީ ގްރީން ސްޓްރީޓްސް އިންނެވެ.\nމި ފަހަރުގެ ސީޒަން ހުޅުވާ މެޗުގައި މިދިޔަ އަހަރުގެ ލީގު ޗެމްޕިއަންގެ ހައިސިއްޔަތުން ޓީސީ ކުޅޭއިރު އިދިކޮޅަށް ނުކުންނާނީ މިނިވަން ޗެމްޕިއަންޝިޕްގެ ޗެމްޕިއަން ތ. ތިމަރަފުށްޓެވެ. ސީޒަން ހުޅުވާ މެޗުގެ ފޯމެޓް ދެ ލެގަށް ބަދަލުކޮށް އެ ލެގު މާލޭގައި އަނެއް ލެގު ތިމަރަފުށީގައި ކުޅޭނެ ކަމަށް އެފްއޭއެމުން މިދިޔަ އަހަރު ވަނީ އިއުލާނުކޮށްފަ އެވެ.\nއިތުރު ލިޔުންތައް ޓީސީ ސްޕޯޓްސް ނޭޕާލްގެ ގައުމީ ޓީމް


Malhu dhivehi molhu brand eh: mihaaru Raajjeyn beyrugai\nމަޅު ދިވެހި މޮޅު ބްރޭންޑެއް: މިހާރު ރާއްޖޭން ބޭރުގައި\nމިއީ ދިވެހި ސާފަރުންގެ މަގުބޫލް ބްރޭންޑެއް\nމި ބްރޭންޑް މިހާރު ބާލީގައި ވެސް ވަނީ ވިއްކަން ފަށާފައި\nމި ބްރޭންޑްގެ ބޭނުމަކީ ދިވެހި ގިނަ ސާފަރުން އުފެއްދުން\nމާލޭގައި ހުންނަ މަޅު ފިހާރަ. -- އަވަސް ފޮޓޯ\nމާލޭގައި ހުންނަ މަޅު ފިހާރައިން މީހަކު ވިޔަފާރި ކުރަނީ. -- އަވަސް ފޮޓޯ\nމޫދު ކުޅިވަރު ކުޅުންތެރިންނަށް ކުއިކް ސިލްވާއަކީ އާ ބްރޭންޑެއް ނޫނެވެ. އަދި އޮކްސްބޯގެ މޮޅުކަމެއް ވެސް އޮޅުވައެއް ނުލެވޭނެ އެވެ. ނަމަވެސް މި ފަހަރު ދުނިޔެއަށް މަޝްހޫރު ބްރޭންޑެއްގެ ވާހަކައެއް ނޫނެވެ. ނަމަވެސް ރާއްޖޭގެ ސާފަރުންގެ ދިވެހި ބްރޭންޑެއްގެ ވާހަކަ އެވެ. މިއީ "މަޅެ" އެވެ. ނަމަވެސް މި ބްރޭންޑުގެ ސާމާނު މިހާރު ބޭނުން ކުރަނީ ހަމައެކަނި ރާއްޖޭގައި އެކަންޏެއް ނޫނެވެ. ދިވެހިންގެ "މަޅު" ބްރޭންޑް މިވަނީ ރާއްޖޭން ބޭރަށް ތައާރަފު ކުރެވިފަ އެވެ.\n"މަޅު މި ބްރޭންޑުގެ ސާމާނު މިހާރު ވިއްކަނީ ހަމައެކަނި ރާއްޖޭގަައި އެކަންޏެއް ނޫން. އިންޑޮނޭޝިޔާގެ ބާލީގައި ވެސް މި ބްރޭންޑުގެ ސާމާނު ވިއްކަމުން ދޭ،" މަޅު ސާފް ސްކޫލްގެ މެނޭޖަރު ހުސެއިން ފަޔާޒު ބުންޏެވެ.\n"މަޅު" ފުރަތަމަ އުފެދިގެން އައީ ރާޅާ އެޅުންތެރިންގެ ބޭނުންތަކާ ގުޅިގެންނެވެ. އެގޮތުން ރާޅުގަނޑު ސަރަހައްދުގައި ފުރަތަމަ ހުޅުވާފައިވާ "މަޅު، ސާފިން ސްކޫލް" އަކީ މީގެ ފެށުމެވެ. އެގޮތުން އެ ތަނުން ސާފަރުންނަށް ބޭނުންވާ ސާފިން ބޯޑު ކުއްޔަށް ދޫކުރެ އެވެ. "މަޅު" ބްރޭންޑުގެ ދަށުން ސާފަރުންގެ ގިނަ ސާމާނު ލިބެން ހުރެ އެވެ. މި ބްރޭންޑުގެ ޓީޝާޓް ހުރެ އެވެ. އަދި ސޯޓު ވެސް ހުރެ އެވެ.\n"މަޅު ފުރަތަމަ އުފެދުނީ ހަތަރު ވަރަކަށް މީހުން ބައިވެގެން. މި ކަންތައް ފަށައި ގަނެގެން މިދަނީ،" ފަޔާޒު ބުންޏެވެ.\nއޭނާ ބުނީ ރާއްޖޭގެ ބްރޭންޑެކޭ ބުނުމުން ބައެއް މީހުންނަށް ގަބޫލުކުރަން ދަތިވާ ކަމަށެވެ.\n"ބައެއް މީހުންނަށް ރާއްޖެ ނޭނގެ. ބާލީއަށް ހޮލިޑޭއަށް ދާ މީހުން ބުނޭ ވަރަށް ފެނެއޭ ރާއްޖެ. ބައެއް މީހުން ބުނޭ ރާއްޖޭގައި އިންޑަސްޓްރިއަލް މަސައްކަތް ކުރޭހޭ. އެގޮތަށް މި ސާމާނުތައް ފެނިފައި މީހުން ހައިރާންވޭ،" ފަޔާޒު ބުންޏެވެ.\n"މަޅު" ސާފް ސްކޫލް: ޒުވާން ސާފަރުންނަށް އިތުރު ފުރުސަތުތައް\nރާއްޖެއަކީ ސާފިންނަށް ގިނަ ފުރުސަތަކެއް އޮތް ގައުމެކެވެ. އެހެންކަމުން "މަޅު" ސާފިން ސްކޫލުން ވަނީ ޒުވާން ސާފަރުން ތަމްރީން ކުރުމަށް ގިނަ މަސައްކަތްކެއް ކުރަމުންނެވެ. އެ ގޮތުން ސްކޫލް ކުދިންނަށް ހާއްސަކޮށްގެން ގިނަ ކްލާސްތަކެއް ވެސް ހިންގަ އެވެ.\n"ގާތްގަނޑަކަށް ހަތަރު އަހަރުން ފެށިގެން 26 އަހަރުގެ މީހުން ވެސް ސާފިންނަށް ވަރަށް ޝައުފުވެރިކަން ހުރޭ. ކުދިންނަށް ވާގޮތަކީ އެ ކުދިން އެކްޓިވިޓީގައި އިންވޯލްކުރާލެއް ބޮޑު ކަމުން ކުރިއަށް ދާންވީ ކޮން ދާއިރާއެއްގައި ކަމެއް ނޭނގެނީ. އެހެންނޫންނަމަ ގިނަ ބަޔަކު މިކަމުގައި އުޅޭނެ،" ފަޔާޒު ބުންޏެވެ.\nއޭނާ ބުނީ ބެލެނިވެރިން މި ކަމަށް ހާއްސަ ސަމާލު ކަމެއް ދޭނަމަ ރަނގަޅު ސާފަރުންތަކެއް ރާއްޖޭގައި އުފެދޭނެ ކަމަށެވެ.\n"ކުރިން ސާފިން މި އޮންނަނީ ވަކަރުގޭ ކުދިންގެ ކަމެއްގެ ގޮތުގައި ކަމަށް ބުނޭ. އެހެން މީހުން ކިޔަނީވެސް ކިޔަނީ. އޭރު ނުކިޔަވާ ކުދިންކޮޅެއް އުޅޭ ކަމެކޭ ކިޔަނީ. ނަމަވެސް މިހާރު ސާފިންގައި މި އުޅެނީ މިކަމުގެ ހުނަރު ހުރި ކުދިން،" ފަޔާޒު ބުންޏެވެ.\nއޭނާ ބުނި ގޮތުގައި މިހާރު މި ދާއިރާގައި މަސައްކަތްކުރާ މީހުންނަކީ ޕްރޮފެޝަނަލުން ކަމަށެވެ.\n"މިހާރު މަހަކު 20 ވަރަކަށް ކުދިންނަށް ރާޅާ އަޅަން ދަސްކޮށްދެވޭ. މިއީ ވަރަށް ބޮޑު އުފަލެއް،" ފަޔާޒު ބުންޏެވެ.\nމިއަދު "މަޅު" ބްރޭންޑުގެ ސާފިން ބޯޑު ކުއްޔަށް ވެސް ދޫކުރެ އެވެ. އެގޮތުން ރިސޯޓްތަކާއި މާލޭގައިވެސް މިހާރު ކުއްޔަށް ދޫކުރެ އެވެ. "މަޅު" މިހާރު ވެފައި މިވަނީ ދިވެހި ސާފަރުން ކުރިއަރުވާ ސްކޫލެއްގެ ގޮތުގަ އެވެ. ދިވެހިން ފަހުރުވެރިވާނެ ބްރޭންޑެއްގެ ގޮތުގަ އެވެ.\nމިދިޔަ އަހަރު 36.2 ބިލިއަން ރުފިޔާގެ ޗެކް ކްލިއަކުރި\nވިޔަފާރިއަށް ހިބަރު ބާނާނަމަ ލައިސަންސް ބޭނުންވާނެ


SunOnline: Bachchan Pandey ge Shooting Kriti Ninmaalaifi\nބައްޗަން ޕާންޑޭގެ ޝޫޓިން ކްރިތީ ނިންމާލައިފި\nއައިމިނަތު ލުބާ 23 Feb 2021, 08:30\nބައްޗަން ޕާންޑޭގެ ޕޯސްޓަރެއް---\nފަހަކަށް އައިސް ގިނަ ފިލްމުތަކަކުން ޖާގަ ހޯދަމުން އަންނަ ބަތަލާ ކްރިތީ ސެނަން 30، އޭނާގެ ކުރިއަށް އޮތް ފިލްމު "ބައްޗަން ޕާންޑޭ"ގެ ޝޫޓިން ނިންމާލައިފިއެވެ.\nޖައިސަލްމާރުގައި ފިލްމުގެ ޝޫޓިން ކާމިޔާބު ކަމާއެކު ނިންމާލުމަށްފަހު ކްރިތީ އިންސްޓަގްރާމް ކުރި ޕޯސްޓެއްގައި ބުނީ ޝޫޓިން ފަށައިގެން ނިމުނު އިރު ވެސް ރޭކާނުލި ކަމަށެވެ. މި ފިލްމުގެ ޝޫޓިން ވެގެންދިޔައީ ވަރަށް ހިތްހަމަޖެހޭ މަޖާ އަދި ހަނދާނުން ފޮހެލަން ދަތި ޝޫޓިން އަކަށް ކަމަށް ވެސް އޭނާ ވަނީ ބުނެފައެވެ.\nމި ފިލްމަކީ އަންނަ އަހަރުގެ ޖަނަވަރީ މަހުގެ 26 ވަނަ ދުވަހު ރިލީޒްކުރާ ފިލްމެކެވެ. ފިލްމުގެ ފިރިހެން ލީޑު ރޯލުން ކާމިޔާބު އެކްޓަރު އަކްޝޭ ކުމާރު ފެނިގެންދާއިރު ސާޖިދު ނަޑިއަދުވާލާ ޕްރޮޑިއުސްކޮށް ފަރްހާދު ސަމްޖީ ޑައިރެކްޓްކުރާ ފިލްމެކެވެ.\nބައްޗަން ޕާންޑޭ އަކީ 2014 ގައި ރިލީޒްކުރި ތަމަޅަ ފިލްމު "ވީރަމް" ގެ ރިމޭކެކެވެ. އެ ފިލްމަކީ ދުޝްމަނުންގެ ކިބައިން އާއިލާ ހިމާތްކުރަން މަސައްކަތްކުރާ ހިތްހެޔޮ މީހެއްގެ ވާހަކަކިޔައިދޭ ފިލްމެކެވެ. އަކްޝޭ ގޭންގް ސްޓާރެއްގެ ރޯލުން ފެނިގެންދާއިރު މި ފިލްމުގައި ކްރިތީ ފެނިގެންދާނީ ނޫސްވެރިއެއްގެ ރޯލުންނެވެ.


Anhenun ah vaane: Sheesha in anhenun ah haahsa discount\nއަންހެނުންނަށް ވެސް ވާނެ: ޝީޝާއިން އަންހެނުނަށް ހާއްސަ ޑިސްކައުންޓް\nއަންހެނުންނަް ހާއްސަ އޮފާތަކެއްދީގެން ޝީޝާއިން ވިއްކާ ސައިކަލުތައް. -- ފޮޓޯ: އަހްމަދު ޝުރާއު | އަވަސް\nސްކޫލްތައް ފެށޭ ވަގުތާއި ނިމޭ ވަގުތު ސްކޫލްތައް ކައިރި ދުއްވާ އެއްޗެހި ހާއްސަކޮށް ސައިކަލުތައް ގިނަ އެވެ. ދަރިން އާންމުކޮށް ސްކޫލަށް ގެންގޮސް އުޅެނީ އަންހެނުން ކަމަށްވާތީ އެންމެ ގިނައިން ސައިކަލުތަކުގައި އުޅޭތީ ފެންނަނީ އަންހެނުންނެވެ. ހަމަ އެގޮތަށް އޮފީސްތަކަށް ދާ އަންހެނުންގެ ތެރޭގައިވެސް ސައިކަލު ދުއްވާ އަދި ސައިކަލުގައި އުޅޭ އަންހެނުން ގިނަ އެވެ.\nސައިކަލު ދުއްވާ އަންހެނުންނަށް ހާއްސަކޮށްގެން ޝީޝާ އިން މިއަދުވަނީ ސައިކަލުތަކުގެ އަގުން ހާއްސަ އޮފާއެއް ދޭން ފަށައިފި އެވެ. މި އޮފާއަކީ ޝީޝާއިން ކުރިއަށް ގެންދާ "އަ ވުމެން ކޭން" ކެމްޕޭންގެ ދަށުން އަންހެނުންނާ ގުޅޭ ސައިކަލުތަކެއް ހެޔޮ އަގުގައި ދޫކޮށްލުމުގެ ބޭނުމުގައި ދޭން ފެށި އޮފާ އެކެވެ. މި އޮފާ މާލެ، ހުޅުމާލެ އަދި އައްޑޫސިޓީގައި ހުންނަ ޝީޝާގެ އައުޓްލެޓްތަކުންވެސް ލިބޭނެ އެވެ.\nއަންނަ މަހު 15 އާ ހަމައަށް ކުރިއަށް ގެންދާ މި އޮފާގައި ބޮޑެތި ޑިސްކައުންޓުތަކެއް ދޭން ވަނީ ނިންމާފަ އެވެ. އެގޮތުން ސައިކަލު ތަކުގެ އަގު 50،000 ރުފިޔާއަށްވުރެ ހެޔޮވާނެ އެވެ. މިއޮފާ ދޭން ހަމަޖެހިފައިވަނީ ސްކޫޕީ އަދި ވޭވް 110 އައި ގެ ސައިކަލުތަކުންނެވެ.\nމި އޮފާގެ ދަށުން އެމްއެފްއެލްސީ އަދި އިސްލާމިކް ބޭންކު މެދުވެރިކޮށް އިންސްޓޯލްމަންޓަށްވެސް ސައިކަލު ވިއްކަން ވަނީ ހަމަޖެހިފަ އެވެ. ޝީޝާއިން ބުނީ މި ޕްރޮމޯޝަންގެ ދަށުން ވިއްކާ ސައިކަލުތަކަކީ ސްޓައިލިޝް، ދުއްވަން ފަސޭހަ، ޕެޓްރޯލް ހަރަދު ކުޑަ، އޮޓޮމެޓިކް އަދި ރައްކާތެރި ފީޗާސްތަކެއް އެކުލެވޭ ސައިކަލުތަކެއް ކަމަށެވެ.\nހުރިހާ މޮޑެލްއެއްގެ ސައިކަލު ލިބޭއިރު މި ސައިކަލުތައް ގަތުމަށް ޕްރީ އޯޑާއެއް ކުރާކަށް ނުޖެހެ އެވެ. އެ ސައިކަލުތަކަކީ މިހާރު ޝީޝާއިން ރާއްޖެ ގެނެސްފައިވާ ސައިކަލުތަކެކެވެ. އަދި އިންސްޓޯލްމަންޓަށް ނަގާ ކަސްޓަމަރުންނަށް ވެސް މި ހާއްސަ އޮފާގެ ދަށުން ސައިކަލު ނެގޭނެ ކަމަށް ޝީޝާއިން މައުލޫމާތު ދެ އެވެ.\nޝީޝާ އަކީ 1987 ވަނަ އަހަރުން ފެށިގެން ހޮންޑާ ބްރޭންޑުގެ ރާއްޖޭގެ އޮތޮރައިޒްޑް ޑިސްޓްރިބިއުޓާ އެވެ.


މާލޭގައި ގިނަ ދުވަސްވެފައިހުރި ފެންމީޓަރުތައް ބަދަލުކުރުމުގެ މަސައްކަތް ފަށައިފި - DhiDaily\nމާލޭގައި ގިނަ ދުވަސްވެފައިހުރި ފެންމީޓަރުތައް ބަދަލުކުރުމުގެ މަސައްކަތް ފަށައިފި\nމިއަދު ފެށިގެން ކުރިއަށްދާ މި ޕްރޮގްރާމްތަކުގެ ބޭނުމަކީ އެމް.ޑަބްލިއު.އެސް.ސީން ބޭނުންކުރަމުން އަންނަ ފެންމީޓަރުތައް އެއް ޔުނިފޯމިޓީއަކަށް ބަދަލުކޮށް އެ ކުންފުނީގެ ޚިދުމަތުގެ ފެންވަރު ރަނގަޅުކުރުމުގެ ގޮތުން ކުރިއަށްދާ މަސައްކަތްތަކެއް ކަމަށް އެކުންފުނިން ވަނީ ހާމަކޮށްފައެވެ. އެގޮތުން މި މަސައްކަތުގައި އެ ކުންފުނީގެ މެނޭޖިންގް ޑިރެކްޓަރު ހަސަން ޝާހުވެސް ވަނީ ބައިވެރިވެލައްވާފައެވެ.\nމި ފްރޮގްރާމްގެ ދަށުން އަހަރަކު 15،000 މީޓަރު ބަދަލުކުރެވިގެން ދާނެ ކަމަށް އެމް.ޑަބްލިއު.އެސް.ސީ އިން ހާމަކުރެއްވިއެވެ. މިދިޔަ އަހަރު ފެބްރުއަރީ މަހުގައި އެކުންފުނިންވަނީ މީޓަރުތައް ބަދަލުކުރުމުގެ މަސައްކަތްކުރައްވަން ނިންމަވާފައިވާކަމަށް ވިދާޅުވެފައެވެ.\nމީގެ ކުރިން ފެންމީޓަރުތައް ބަދަލުކޮށްދެނީ އެގެއްގެ މީހުންގެ އެދުމުގެ މަތިންނެވެ. ނަމަވެސް މިއަދު މި ފެށިގެން ކުރިއަށްދާ ޕްރޮގްރާމްގެ ދަށުން ގިނަދުވަސްވެ ބާވެފައި އަދި ހަޑިވެފައި ހުރި ފެންމީޓަރުތައް ބަދަލުކޮށްދެއްވާނެކަމުގެ ޔަގީންކަން އެމް.ޑަބް.ލިއު.އެސް.ސީ އިން ވަނީ ދެއްވާފައެވެ.